CELEX: 52016PC0765
Language: el
Date: 2016-11-30
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 2010/31/ΕΕ για την ενεργειακή απόδοση των κτιρίων.

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2016
            COM(2016) 765 final
            2016/0381(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της οδηγίας 2010/31/ΕΕ για την ενεργειακή απόδοση των κτιρίων.
            (Κείμενο που παρουσιάζει ενδιαφέρον για τον ΕΟΧ)
            {SWD(2016) 408 final}{SWD(2016) 409 final}{SWD(2016) 414 final}{SWD(2016) 415 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •
                     Αιτιολόγηση και στόχοι της πρότασης
            
            
               
                  Η «προτεραιότητα στην ενεργειακή απόδοση» αποτελεί βασικό στοιχείο της Ενεργειακής Ένωσης και εφαρμόζεται στην πράξη με την παρούσα πρόταση. 
               
               
                  Ένας από τους τρόπους βελτίωσης της ενεργειακής απόδοσης είναι η αξιοποίηση του σημαντικού δυναμικού για οφέλη απόδοσης στον κτιριακό τομέα, ο οποίος αποτελεί τον μεγαλύτερο καταναλωτή ενέργειας στην Ευρώπη, απορροφώντας το 40 % της τελικής ενέργειας. Περίπου το 75 % των κτιρίων είναι ενεργειακά μη αποδοτικά και, ανάλογα με το κράτος μέλος, μόνο 0,4-1,2 % του κτιριακού αποθέματος ανακαινίζεται κάθε έτος. 
               
               
                  Κύριος στόχος της παρούσας πρότασης είναι να επιταχυνθεί η οικονομικά αποδοτική ανακαίνιση των υφιστάμενων κτιρίων, πράγμα που, για την οικονομία της ΕΕ συνολικά, αποτελεί επιλογή προς όφελος όλων. Εξάλλου, ο ευρωπαϊκός κατασκευαστικός κλάδος έχει τη δυνατότητα να ανταποκριθεί σε αρκετές οικονομικές και κοινωνικές προκλήσεις, όπως οι θέσεις απασχόλησης και η ανάπτυξη, η αστικοποίηση, η ψηφιοποίηση, οι δημογραφικές αλλαγές, καθώς και, ταυτόχρονα, σε ενεργειακές και κλιματικές προκλήσεις. 
               
               
                  Ο κατασκευαστικός κλάδος παράγει περίπου το 9 % του ευρωπαϊκού ΑΕΠ και αριθμεί 18 εκατομμύρια άμεσες θέσεις εργασίας. Οι κατασκευαστικές δραστηριότητες που περιλαμβάνουν εργασίες ανακαίνισης και ενεργειακές μετασκευές προσθέτουν σχεδόν διπλάσια αξία από την κατασκευή νέων κτιρίων, ενώ οι ΜΜΕ συνεισφέρουν περισσότερο από το 70 % της προστιθέμενης αξίας στον κατασκευαστικό τομέα της ΕΕ
                     1
                  .
               
               
                  Σύμφωνα με τους προαναφερθέντες στόχους, η παρούσα πρόταση θα επικαιροποιήσει την οδηγία για την ενεργειακή απόδοση των κτιρίων (εφεξής «ΟΕΑΚ»
                     2
                  ):
               
            
            
               ενσωματώνοντας μακροπρόθεσμες στρατηγικές ανακαίνισης κτιρίων (άρθρο 4 της οδηγίας για την ενεργειακή απόδοση), στηρίζοντας την κινητοποίηση της χρηματοδότησης και δημιουργώντας σαφή προοπτική για απαλλαγή του κτιριακού αποθέματος από ανθρακούχες εκπομπές έως το 2050·
            
            
               ενθαρρύνοντας τη χρήση ΤΠΕ και έξυπνων τεχνολογιών για τη διασφάλιση της αποδοτικής λειτουργίας των κτιρίων· και
            
            
               εξορθολογίζοντας τις διατάξεις στις περιπτώσεις που δεν έχουν αποδώσει τα αναμενόμενα αποτελέσματα.
            
            
               
                  Πιο συγκεκριμένα, εισάγει τα συστήματα αυτοματισμού και ελέγχου κτιρίου ως εναλλακτική επιλογή προς τις φυσικές επιθεωρήσεις, ενθαρρύνει την ανάπτυξη της απαραίτητης υποδομής για την ηλεκτρική κινητικότητα (με επίκεντρο τα μεγάλα εμπορικά κτίρια και εξαιρουμένων των δημόσιων κτιρίων και των ΜΜΕ) και εισάγει τον δείκτη ευφυΐας για την αξιολόγηση της τεχνολογικής ετοιμότητας των κτιρίων να αλληλεπιδρούν με τους ενοίκους τους και με το δίκτυο, καθώς και να αναλαμβάνουν τα ίδια τη διαχείρισή τους με αποδοτικό τρόπο. Αυτή η επικαιροποίηση της ΟΕΑΚ θα ενισχύσει επίσης τη σύνδεση μεταξύ δημόσιας χρηματοδότησης για ανακαίνιση κτιρίων και πιστοποιητικών ενεργειακής απόδοσης, ενώ θα παράσχει κίνητρα για την αντιμετώπιση της ενεργειακής πενίας μέσω της ανακαίνισης κτιρίων. 
               
               
                  Τα κτίρια με καλύτερη απόδοση παρέχουν υψηλότερα επίπεδα άνεσης και ευεξίας για τους ενοίκους τους, ενώ βελτιώνουν την υγεία με τη μείωση της θνησιμότητας και της νοσηρότητας λόγω κακών κλιματικών συνθηκών εσωτερικού χώρου. Οι επαρκώς θερμαινόμενες και αεριζόμενες κατοικίες αμβλύνουν τις αρνητικές επιπτώσεις στην υγεία που προκαλούνται από την υγρασία, ιδίως μεταξύ ευπαθών ομάδων όπως τα παιδιά, οι ηλικιωμένοι και τα άτομα με προϋπάρχουσες ασθένειες.  
               
               
                  Η ενεργειακή απόδοση των κτιρίων έχει επίσης σημαντικό αντίκτυπο στην οικονομική προσιτότητα της στέγασης και την ενεργειακή πενία. Η εξοικονόμηση ενέργειας και η βελτίωση της απόδοσης του στεγαστικού αποθέματος θα δώσει τη δυνατότητα σε πολλά νοικοκυριά να ξεφύγουν από την ενεργειακή πενία. Η παρούσα πρόταση θα μπορούσε να συμβάλει ώστε να απομακρυνθούν από την ενεργειακή πενία μεταξύ 515 000 και 3,2 εκατομμύρια νοικοκυριά στην ΕΕ (από συνολικά 23,3 εκατομμύρια νοικοκυριά που ζουν σε συνθήκες ενεργειακής πενίας - Eurostat). 
               
               
                  Για να εξασφαλιστεί η μεγιστοποίηση του αντίκτυπου της παρούσας πρότασης, η πρωτοβουλία «Έξυπνη χρηματοδότηση για έξυπνα κτίρια» θα συμβάλει στην κινητοποίηση και την απελευθέρωση ιδιωτικών επενδύσεων σε μεγαλύτερη κλίμακα. Στηριζόμενη στο επενδυτικό σχέδιο για την Ευρώπη, συμπεριλαμβανομένου του Ευρωπαϊκού Ταμείου Στρατηγικών Επενδύσεων και των Ευρωπαϊκών Διαρθρωτικών και Επενδυτικών Ταμείων, η εν λόγω πρωτοβουλία θα στηρίξει την αποτελεσματική χρησιμοποίηση δημόσιων κονδυλίων, θα στηρίξει φορείς προώθησης και επενδυτές ώστε να ωριμάσουν καλές ιδέες με περισσότερους μηχανισμούς συνδρομής για την ανάπτυξη έργων και ομαδοποίησης έργων. Εν τέλει, η πρωτοβουλία «Έξυπνη χρηματοδότηση για έξυπνα κτίρια» θα συμβάλει στη δημιουργία κλίματος εμπιστοσύνης και στην προσέλκυση περισσότερων επενδυτών στην αγορά ενεργειακής απόδοσης.
               
               
                  Η παρούσα πρόταση λαμβάνει υπόψη τα αποτελέσματα διαδικασίας αναθεώρησης που βασίζεται σε εκτενή δημόσια διαβούλευση, μελέτες και συσκέψεις με εμπλεκόμενους φορείς, και υποστηρίζεται από αξιολόγηση και εκτίμηση επιπτώσεων. 
               
               
                  Η παρούσα πρόταση περιλαμβάνει μόνο τα άρθρα της οδηγίας που πρέπει να επικαιροποιηθούν προκειμένου να αντικατοπτρίζουν το χρονοδιάγραμμα για το 2030. 
               
            
            
               •
                     Συνοχή με τις υφιστάμενες διατάξεις στον τομέα πολιτικής
            
            
               Η αξιολόγηση που διενεργήθηκε πριν από την παρούσα αναθεώρηση κατέληξε στο συμπέρασμα ότι η ΟΕΑΚ συνάδει με άλλες νομοθετικές πράξεις της ΕΕ. Η πρόταση συνάδει επίσης με τα λοιπά στοιχεία της δέσμης μέτρων για καθαρή ενέργεια για όλους τους Ευρωπαίους, όπως ο νέος κανονισμός για τη διακυβέρνηση και η επικαιροποίηση της νομοθεσίας περί ενέργειας από ανανεώσιμες πηγές. Η ΟΕΑΚ θα συμβάλει άμεσα στον στόχο της προτεινόμενης οδηγίας για την ενεργειακή απόδοση (ΟΕΑ), για αύξηση κατά 30 % της ενεργειακής απόδοσης έως το 2030. Λειτουργεί συμπληρωματικά ως προς τα μέτρα που καλούνται να λάβουν τα κράτη μέλη σύμφωνα με την ΟΕΑ, αλλά και τη νομοθεσία της ΕΕ για την ενεργειακή απόδοση των προϊόντων. Η νομοθεσία για τον οικολογικό σχεδιασμό και την ενεργειακή επισήμανση καθορίζει απαιτήσεις για την ενεργειακή απόδοση προϊόντων που αφορούν τα κτίρια, όπως λέβητες, ενώ τα κράτη μέλη καθορίζουν στους εθνικούς οικοδομικούς κώδικες ελάχιστες απαιτήσεις για την ενεργειακή απόδοση δομικών στοιχείων που τοποθετούνται εκ των υστέρων ή αντικαθίστανται. Τα δομικά στοιχεία συνήθως αποτελούνται από διάφορα προϊόντα, π.χ. ένα σύστημα θέρμανσης αποτελείται από έναν λέβητα, σωληνώσεις και όργανα ελέγχου. Η συνοχή διασφαλίζεται κατά περίπτωση κατά τη διάρκεια της διαδικασίας εκπόνησης ειδικών μέτρων εφαρμογής οικολογικού σχεδιασμού και/ή ενεργειακής επισήμανσης, λαμβάνοντας υπόψη τις απαιτήσεις της ΟΕΑΚ. Για παράδειγμα, αποφασίστηκε να μην καθοριστούν απαιτήσεις οικολογικού σχεδιασμού για τη θερμομόνωση, καθώς καλύπτονται ήδη από την εφαρμογή της ΟΕΑΚ σε εθνικό επίπεδο.
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •
                     Νομική βάση
            
            
               Η ΟΕΑΚ βασίζεται στο άρθρο 194 παράγραφος 2 της Συνθήκης για τη λειτουργία της Ευρωπαϊκής Ένωσης, η οποία αποτελεί τη νομική βάση για την ενωσιακή πολιτική προώθησης της ενεργειακής απόδοσης και της εξοικονόμησης ενέργειας. Δεδομένου ότι η Συνθήκη περιέχει μια συγκεκριμένη νομική βάση όσον αφορά την ενέργεια, κρίνεται σκόπιμο να χρησιμοποιηθεί για την παρούσα πρόταση.
            
            
               •
                     Επικουρικότητα (για μη αποκλειστική αρμοδιότητα) 
            
            
               Υπάρχουν πολλοί λόγοι για τους οποίους η συλλογική προσέγγιση σε επίπεδο ΕΕ είναι επωφελής. 
            
            
               Πρώτον, η προστιθέμενη αξία αντιμετώπισης του ζητήματος της ενεργειακής απόδοσης των κτιρίων σε επίπεδο ΕΕ έγκειται κυρίως στη δημιουργία εσωτερικής αγοράς, η οποία θα υποστηρίζει την ανταγωνιστικότητα της ΕΕ και θα αξιοποιεί συνέργειες με τις πολιτικές για το κλίμα, και στον εκσυγχρονισμό των εθνικών κανόνων στον κτιριακό τομέα σε ολόκληρη την ΕΕ. 
            
            
               Δεύτερον, ο χρηματοπιστωτικός τομέας χρειάζεται περισσότερη συγκρισιμότητα των μετρήσεων της ενεργειακής απόδοσης σε ολόκληρη την ΕΕ. Τα χρηματοπιστωτικά ιδρύματα έχουν επισημάνει σαφώς ότι απαιτείται περαιτέρω έργο τόσο σε εθνικό/τοπικό επίπεδο, όσο και σε επίπεδο ΕΕ, προκειμένου να αυξηθεί η αποτελεσματικότητα των δημόσιων και ιδιωτικών επενδύσεων και να υπάρξει συνεισφορά στην ανάπτυξη ελκυστικών χρηματοδοτικών προϊόντων στην αγορά. 
            
            
               Τρίτον, παρά το γεγονός ότι οι χώρες προβλέπουν διαφορετικές απαιτήσεις στους οικοδομικούς κανονισμούς τους, διαφορετικούς τύπους κτιρίων και διαφορετικές τοπικές και κλιματικές συνθήκες, υπάρχουν και πολυεθνικοί χρήστες. Ιδιοκτήτες αλυσίδων παροχής υπηρεσιών (όπως μεγάλα πολυκαταστήματα και ξενοδοχεία) έχουν ζητήσει περισσότερο ενοποιημένες και συγκρίσιμες μεθόδους πιστοποίησης της ενεργειακής απόδοσης των κτιρίων. 
            
            
               Τέλος, η δράση της ΕΕ οδηγεί στον εκσυγχρονισμό των εθνικών κανόνων στον κτιριακό τομέα, ανοίγοντας ευρύτερες αγορές για καινοτόμα προϊόντα και διευκολύνοντας τη μείωση του κόστους. Πριν από την έκδοση της ΟΕΑΚ του 2002, πολλά κράτη μέλη δεν είχαν θεσπίσει απαιτήσεις ενεργειακής απόδοσης ή νομικά μέσα προώθησής της στη νομοθεσία και στους κανονισμούς δόμησης. Ως αποτέλεσμα των οδηγιών του 2002 και του 2010, τα κράτη μέλη έχουν πλέον θεσπίσει απαιτήσεις ενεργειακής απόδοσης για υφιστάμενα και νέα κτίρια στους οικείους κανονισμούς δόμησης. Η ΟΕΑΚ του 2010 είχε ως αποτέλεσμα τον σημαντικό εκσυγχρονισμό των εθνικών οικοδομικών κανονισμών μέσω της εισαγωγής της έννοιας της βελτιστοποίησης του κόστους, μετά την οποία ακολούθησε η θέσπιση απαιτήσεων σχεδόν μηδενικής κατανάλωσης ενέργειας. 
            
            
               Οι προτεινόμενες τροποποιήσεις τηρούν την αρχή της επικουρικότητας και το δικαίωμα των κρατών μελών να διατηρήσουν την ίδια ευελιξία που απολαμβάνουν σήμερα, επιτρέποντας την προσαρμογή στις εθνικές περιστάσεις και τις τοπικές συνθήκες (π.χ. τύποι κτιρίων, κλίμα, κόστος συγκρίσιμων ανανεώσιμων τεχνολογιών και προσβασιμότητα, βέλτιστος συνδυασμός με μέτρα από την πλευρά της ζήτησης, πυκνότητα δόμησης, κ.λπ.).
            
            
               •
                     Αναλογικότητα
            
            
               Βάσει της αρχής της αναλογικότητας, οι προτεινόμενες τροποποιήσεις δεν υπερβαίνουν όσα είναι αναγκαία για την επίτευξη των οριζόμενων στόχων. 
            
            
               Όπως εξηγείται ανωτέρω, οι πολιτικές της ΕΕ για την ενεργειακή απόδοση έχουν διευρυνθεί με σύνεση, περιορίζοντας την παρέμβασή τους σε τομείς στους οποίους είναι απαραίτητο να επιτευχθούν οι στόχοι για την ενεργειακή απόδοση. Αυτό καλύπτεται στο τμήμα 3 της εκτίμησης επιπτώσεων. Το πεδίο εφαρμογής των τροποποιήσεων περιορίζεται στα θέματα που απαιτούν δράση σε επίπεδο ΕΕ.
            
            
               •
                     Επιλογή του νομικού μέσου
            
            
               Η οδηγία είναι το κατάλληλο νομικό μέσο που εξασφαλίζει τη συμμόρφωση των κρατών μελών, αφήνοντάς τους περιθώρια ελιγμών προσαρμογής στις διαφορετικές εθνικές και περιφερειακές ιδιαιτερότητες. Ο κανονισμός δεν θα επέτρεπε αυτό το στοιχείο ευελιξίας. Κατά τη διάρκεια της διαβούλευσης, πολλά κράτη μέλη και εμπλεκόμενοι φορείς κατέστησαν σαφές ότι ο εν λόγω συνδυασμός επιβολής και ευελιξίας αποτελεί τη βέλτιστη λύση και το ορθό νομικό μέσο για θέσπιση πολιτικών στον συγκεκριμένο τομέα.
            
            
               Επιπλέον, δεδομένου ότι η παρούσα πρόταση τροποποιεί υφιστάμενη οδηγία, η τροποποιητική οδηγία είναι το μόνο ενδεδειγμένο νομικό μέσο.
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ
            
            
               •
                     Εκ των υστέρων αξιολόγηση της ισχύουσας νομοθεσίας
            
            
               Από την αξιολόγηση προκύπτει ότι η οδηγία είναι αποτελεσματική και επιτυγχάνει τους γενικούς και τους ειδικούς της στόχους. Σε γενικές γραμμές, η μέχρι σήμερα εφαρμογή καταγράφει πολύ καλές επιδόσεις όσον αφορά τα τέσσερα κριτήρια που εξετάζονται: αποδοτικότητα, συνάφεια, συνοχή και προστιθέμενη αξία για την ΕΕ. 
            
            
               Η αξιολόγηση κατέληξε στις παρακάτω κύριες διαπιστώσεις και διδάγματα όσον αφορά την εφαρμογή και το περιθώριο βελτίωσης της λειτουργίας ορισμένων διατάξεων και αξιοποίησης της τεχνολογικής προόδου, ώστε να επιταχυνθεί η απαλλαγή των κτιρίων από ανθρακούχες εκπομπές. 
            
         
         
            
               Κύριες διαπιστώσεις 
            
            
               Υπάρχουν στοιχεία για αύξηση της τελικής εξοικονόμησης ενέργειας περίπου κατά 48,9 εκατ. ΤΙΠ το 2014, σε σχέση με τη γραμμή βάσης της ΟΕΑΚ που διατυπώθηκε το 2007. Η ανωτέρω εξοικονόμηση πραγματοποιήθηκε κυρίως εντός του πεδίου εφαρμογής της ΟΕΑΚ – θέρμανση χώρου, ψύξη και ζεστό νερό για οικιακή κατανάλωση – και σημαντικό μέρος αυτής μπορεί να αποδοθεί σε παράγοντες που επηρεάζονται από πολιτικές παρεμβάσεις. 
            
            
               Συνεπώς, φαίνεται ότι ο αριθμός των 48,9 εκατ. ΤΙΠ το 2014 συνάδει με την εκτίμηση επιπτώσεων του 2008 προς υποστήριξη της ΟΕΑΚ, η οποία υπολόγιζε ότι η ΟΕΑΚ θα απέφερε 60 με 80 εκατ. ΤΙΠ ως εξοικονόμηση ενέργειας έως το 2020. 
            
            
               Από την αξιολόγηση προκύπτει ότι η συνολική δομή της οδηγίας, που συνδυάζει ελάχιστες απαιτήσεις και πιστοποίηση, είναι αποτελεσματική, ιδίως όσον αφορά νέα κτίρια. Έχει αποδειχθεί ότι η επιλογή της μεθοδολογίας βέλτιστου κόστους προκειμένου να κατευθυνθούν οι υφιστάμενες εθνικές απαιτήσεις ενεργειακής απόδοσης προς αποδοτικά ως προς το κόστος επίπεδα αποτελεί αποτελεσματική προσέγγιση. 
            
            
               Ο στόχοι που αφορούν σχεδόν μηδενική κατανάλωση ενέργειας από όλα τα νέα κτίρια έως το 2020 έχουν εξασφαλίσει ένα μελλοντικά βιώσιμο όραμα για τον τομέα και οι εμπλεκόμενοι φορείς έχουν κινητοποιηθεί αναλόγως. Απουσιάζει, ωστόσο, το ίδιο επίπεδο φιλοδοξίας για υφιστάμενα κτίρια.
            
            
               Κατά συνέπεια, στον κτιριακό τομέα υφίσταται σημαντικό δυναμικό οικονομικής απόδοσης για εξοικονόμηση ενέργειας. Η αύξηση του ρυθμού, της ποιότητας και της αποτελεσματικότητας των ανακαινίσεων κτιρίων αποτελεί τη μεγαλύτερη πρόκληση των επερχόμενων δεκαετιών. Οι μακροπρόθεσμες πολιτικές ανακαινίσεων που αναπτύχθηκαν από τα κράτη μέλη σύμφωνα με το άρθρο 4 της ΟΕΑ αναμένεται να έχουν ως αποτέλεσμα την αύξηση των ποσοστών ανακαινίσεων μέσω κινητοποίησης της χρηματοδότησης και των επενδύσεων στον τομέα της ανακαίνισης κτιρίων. Οι εν λόγω στρατηγικές θα πρέπει να περιλαμβάνουν σαφές μακροπρόθεσμο όραμα με προοπτική το 2030 και το 2050, στέλνοντας επαρκή μηνύματα από την αγορά στα νοικοκυριά, στους ιδιοκτήτες και διαχειριστές κτιρίων, στις επιχειρήσεις και στους επενδυτές. 
            
            
               Η πιστοποίηση της ενεργειακής απόδοσης των κτιρίων παρέχει μια ένδειξη της αγοράς κατευθυνόμενη από τη ζήτηση για ενεργειακά αποδοτικά κτίρια και επιτυγχάνει τον στόχο ενθάρρυνσης των καταναλωτών να αγοράζουν ή να ενοικιάζουν περισσότερο ενεργειακά αποδοτικά κτίρια. Ωστόσο, από την αξιολόγηση προκύπτει ότι τα εθνικά καθεστώτα πιστοποίησης και τα ανεξάρτητα συστήματα ελέγχου βρίσκονται ακόμη σε πρώιμο στάδιο σε αρκετά κράτη μέλη και η χρησιμότητα τους θα μπορούσε να βελτιωθεί.
            
            
               Λόγω τη ποικιλομορφίας και της ανομοιογένειας της αξιακής αλυσίδας στον κτιριακό τομέα, εξακολουθεί να είναι προβληματική η απόκτηση αξιόπιστων δεδομένων σχετικά με τα χαρακτηριστικά των κτιρίων, τη χρήση ενέργειας και τις δημοσιονομικές επιπτώσεις της ανακαίνισης όσον αφορά την εξοικονόμηση δαπανών ή την αξία των περιουσιακών στοιχείων. Η γενικευμένη έλλειψη δεδομένων έχει αρνητικές επιπτώσεις στην αντίληψη της αγοράς όσον αφορά το οικονομικά αποδοτικό δυναμικό εξοικονόμησης ενέργειας του κτιριακού αποθέματος της ΕΕ, καθώς και την επιβολή, την παρακολούθηση και την αξιολόγηση της οδηγίας. Υφιστάμενα μητρώα ή βάσεις δεδομένων σχετικά με πιστοποιητικά ή βάσεις δεδομένων ενεργειακής απόδοσης («ΠΕΑ») μπορούν να αποτελέσουν βασικό μέσο για την επίτευξη ενισχυμένης συμμόρφωσης, βελτιώνοντας τις γνώσεις σχετικά με το κτιριακό απόθεμα και την πληροφόρηση των φορέων χάραξης πολιτικής, καθώς και υποστηρίζοντας τις αποφάσεις των παραγόντων της αγοράς. 
            
            
               Περιθώριο για βελτιώσεις 
            
            
               Η αξιολόγηση αποκάλυψε σχετικά περιορισμένες κανονιστικές αστοχίες. Ωστόσο, υπάρχουν περιθώρια απλούστευσης και εξορθολογισμού παρωχημένων απαιτήσεων, αλλά και ενίσχυσης της συμμόρφωσης μέσω βελτιστοποίησης των υφιστάμενων διατάξεων και καλύτερης σύνδεσής τους με χρηματοδοτική στήριξη. Επιπλέον, είναι αναγκαίος ο εκσυγχρονισμός της οδηγίας υπό το πρίσμα της τεχνολογικής προόδου, αλλά και η αύξηση του ρυθμού ανακαίνισης κτιρίων, στηρίζοντας ταυτόχρονα την απαλλαγή των κτιρίων από ανθρακούχες εκπομπές μακροπρόθεσμα.
            
            
               Η αξιολόγηση προσδιόρισε πτυχές της εθνικής μεταφοράς και εφαρμογής που θα μπορούσαν να αναπτυχθούν περαιτέρω μέσω βελτιωμένης επιβολής, παρακολούθησης της συμμόρφωσης και αξιολόγησης. Ακόμη, εντοπίστηκαν δυνατότητες απλούστευσης και εκσυγχρονισμού παρωχημένων διατάξεων και εξορθολογισμού των υφιστάμενων διατάξεων στο πλαίσιο της τεχνολογικής προόδου. Ειδικότερα: 
            
            
               –η απαίτηση να αξιολογείται η τεχνική, περιβαλλοντική και οικονομική σκοπιμότητα εγκατάστασης εναλλακτικών συστημάτων υψηλής απόδοσης δυνάμει του άρθρου 6 παράγραφος 1 της ΟΕΑΚ είναι περιττή στην πράξη, επειδή η υποχρέωση για όλα τα νέα κτίρια πρέπει να είναι κτίρια με σχεδόν μηδενική κατανάλωση ενέργειας σιωπηρώς απαιτεί αξιολόγηση των τοπικά διαθέσιμων εναλλακτικών συστημάτων υψηλής απόδοσης. Η εν λόγω απαίτηση του άρθρου 6 παράγραφος 1 καθίσταται περιττή επιβάρυνση και, ως εκ τούτου, διαγράφεται· 
            
            
               –με την τακτική επιθεώρηση των συστημάτων θέρμανσης και κλιματισμού κτιρίων σύμφωνα με τα άρθρα 14 και 15 της ΟΕΑΚ εξασφαλίζεται η μακρόχρονη αποδοτική λειτουργία των κτιρίων. Η δυνατότητα εναλλακτικών μέτρων διαγράφεται, διότι τα μέτρα αυτά δεν έχουν αποδειχθεί αποτελεσματικά, και αντικαθίσταται από τη δυνατότητα ηλεκτρονικών συστημάτων παρακολούθησης και ελέγχου που έχει διαπιστωθεί ότι αποτελούν οικονομικά αποδοτική εναλλακτική λύση προς τις επιθεωρήσεις.
            
            
               Πράγματι, η τεχνολογική πρόοδος προς «εξυπνότερα» συστήματα κτιρίων προσφέρει δυνατότητες υποστήριξης περισσότερο αποτελεσματικής εφαρμογής της ΟΕΑΚ, ενώ ταυτόχρονα δημιουργεί ευνοϊκές συνθήκες όσον αφορά: την πληροφόρηση των καταναλωτών και των επενδυτών σχετικά με τη λειτουργική κατανάλωση ενέργειας· την προσαρμογή στις ανάγκες του εκάστοτε χρήστη· την εξασφάλιση αποδοτικής και άνετης λειτουργίας των κτιρίων· τη δυνατότητα σύνδεσης με σύστημα φόρτισης ηλεκτρικού οχήματος· την αποθήκευση ενέργειας και την υποστήριξη της ανταπόκρισης στη ζήτηση σε μια εκσυγχρονισμένη αγορά ηλεκτρικής ενέργειας. 
            
            
               •
                     Διαβουλεύσεις με τα ενδιαφερόμενα μέρη
            
            
               Η αξιολόγηση ξεκίνησε τον Ιούνιο του 2015. Εξέτασε την παλαιότερη και την τρέχουσα απόδοση και βασίστηκε στην αξιολόγηση των επιτευγμάτων, των αποτελεσμάτων και του αντικτύπου της ΟΕΑΚ όσον αφορά την αποτελεσματικότητα, την αποδοτικότητα, τη συνάφεια, τη συνοχή και την προστιθέμενη αξία της δράσης σε επίπεδο ΕΕ. Κύριες πηγές πληροφόρησης αποτέλεσαν η βιβλιογραφική ανασκόπηση, οι πληροφορίες για την εφαρμογή των τρεχουσών πολιτικών, οι αναλύσεις προγενέστερων δραστηριοτήτων παρακολούθησης και αξιολόγησης, οι παρατηρήσεις των ενδιαφερόμενων μερών και ειδικές έρευνες και έργα.
            
            
               Πραγματοποιήθηκαν διαβουλεύσεις με τους ενδιαφερόμενους μέσω:
            
            
               –ανοικτής δημόσιας διαβούλευσης μέσω Διαδικτύου από τις 30 Ιουνίου 2015 έως τις 31 Οκτωβρίου 2015·
            
            
               –ειδικότερης διαβούλευσης με τα κράτη μέλη, σύμφωνα με τους όρους του άρθρου 19 της οδηγίας, η οποία διοργανώθηκε στο πλαίσιο της συνεδρίασης της Συντονισμένης Δράσης βάσει της ΟΕΑΚ στις 26 και 27 Νοεμβρίου 2015, και της συνεδρίασης της Επιτροπής για την ενεργειακή απόδοση των κτιρίων στις 1 Φεβρουαρίου 2016·
            
            
               –θεματικών τεχνικών εργαστηρίων για ειδικά θέματα, τα οποία πραγματοποιήθηκαν από τον Ιούνιο του 2015 έως τον Ιανουάριο του 2016·
            
         
         
            
               –εκδήλωσης των εμπλεκόμενων φορέων στις 14 Μαρτίου 2016.
            
            
               Η διαβούλευση μέσω Διαδικτύου ολοκληρώθηκε στις 31 Οκτωβρίου 2015 και τα συνοπτικά αποτελέσματα των 308 απαντήσεων είναι διαθέσιμα επιγραμμικά
                  3
               . Περισσότεροι από τους μισούς (58 %) εκ των ερωτηθέντων ήταν οργανώσεις, οι οποίες εκπροσωπούν κυρίως τον κατασκευαστικό τομέα, και ακολουθούσαν επιχειρήσεις (20 %) που δραστηριοποιούνται στα κράτη µέλη. Ιδιώτες, δημόσιες αρχές και άλλοι ενδιαφερόμενοι αντιπροσώπευαν το 7-8 % των ερωτηθέντων.
            
            
               Συνολικά, οι περισσότεροι ερωτηθέντες θεωρούν ότι η OEAK θέσπισε ένα κατάλληλο πλαίσιο βελτίωσης της ενεργειακής απόδοσης των κτιρίων και αύξησε την ευαισθητοποίηση σχετικά με την κατανάλωση ενέργειας των κτιρίων, προσδίδοντάς της σημαντικότερο ρόλο στην ενεργειακή πολιτική. Ταυτόχρονα, αναγνωρίστηκε η συνεισφορά της στους στόχους για το 2030 και το 2050 όσον αφορά το κλίμα και την ενέργεια. Η πλειονότητα των ερωτηθέντων θεωρεί ότι η ΟΕΑΚ ήταν επιτυχής, ενώ το ένα τρίτο αυτών έχει αντίθετη άποψη. Αρκετοί ερωτηθέντες απάντησαν ότι είναι πολύ νωρίς να διαπιστωθεί αν η οδηγία ήταν επιτυχής, καθώς είναι δύσκολο να απομονωθούν τα αποτελέσματά της. Άλλοι θεωρούν ότι η ΟΕΑΚ δεν ήταν όσο αποτελεσματική θα μπορούσε να είναι, δεδομένου του τεράστιου δυναμικού που υπάρχει στον κτιριακό τομέα για βελτίωση της κατανάλωσης ενέργειας.
            
            
               Όσοι έδωσαν αρνητικές απαντήσεις ανέφεραν ως αίτια της περιορισμένης αποτελεσματικότητας την καθυστερημένη και ασυνεπή εφαρμογή στα κράτη μέλη, την κακή ποιότητα των ΠΕΑ, τη βραδεία εφαρμογή μέτρων και τα χαμηλά ποσοστά ανακαίνισης, αλλά και τον ανύπαρκτο ορισμό των κτιρίων με σχεδόν μηδενική κατανάλωση ενέργειας και την ανάγκη για καλύτερη χρήση των χρηματοδοτικών μέσων. Επιπλέον, αρκετοί ερωτηθέντες τόνισαν την ανεπαρκή συμμόρφωση και εφαρμογή μέτρων, ενώ άλλοι αναγνώρισαν ότι η οικονομική κρίση στον κατασκευαστικό τομέα έχει επιβραδύνει τη βελτίωση. Ορισμένοι ερωτηθέντες δήλωσαν ότι, ενώ η ΟΕΑΚ υπήρξε επιτυχής όσον αφορά τη βελτίωση της ενεργειακής απόδοσης για νέα κτίρια, δεν παρείχε επαρκή κίνητρα για ενεργειακά αποδοτικές ανακαινίσεις.
            
            
               •
                     Συγκέντρωση και χρήση εμπειρογνωμοσύνης
            
            
               Πληροφορίες σχετικά με την εφαρμογή της ΟΕΑΚ είναι διαθέσιμες και από το έργο της Συντονισμένης Δράσης βάσει της ΟΕΑΚ
                  4
               , τον τακτικό διάλογο με τα κράτη μέλη και το έργο της Επιτροπής για την ενεργειακή απόδοση των κτιρίων.
            
            
               Τα αποτελέσματα των έργων που χρηματοδοτήθηκαν στο πλαίσιο του κεφαλαίου «Ενεργειακή απόδοση» της συνιστώσας «Ασφαλής, καθαρή και αποδοτική ενέργεια» του προγράμματος «Ορίζων 2020» και του προγενέστερου προγράμματος «Ευφυής ενέργεια για την Ευρώπη», αναλύθηκαν
                  5
                και έγινε αναφορά σε αυτά, όπου κρίθηκε σκόπιμο.
            
            
               Πέραν των δραστηριοτήτων διαβούλευσης που πραγματοποίησε η Ευρωπαϊκή Επιτροπή, η αξιολόγηση αξιοποίησε και άλλες πηγές πληροφόρησης, π.χ. ερευνητικές μελέτες που εντοπίστηκαν μέσω της βιβλιογραφικής ανασκόπησης. 
            
            
               •
                     Εκτίμηση επιπτώσεων
            
            
               Η εκτίμηση επιπτώσεων υποβλήθηκε δύο φορές στην επιτροπή ρυθμιστικού ελέγχου της Επιτροπής. Το σχέδιο της 1ης Ιουλίου 2016 έλαβε θετική γνωμοδότηση στις 26 Ιουλίου. Η συνοπτική παρουσίαση της εκτίμησης επιπτώσεων και οι δύο γνωμοδοτήσεις της επιτροπής ρυθμιστικού ελέγχου είναι διαθέσιμες στον ιστότοπο της Επιτροπής
                  6
               . 
            
            
               Κατά την εκτίμηση επιπτώσεων εξετάστηκαν οι ακόλουθες επιλογές:
            
            
               Επιλογή μη μεταβολής της πολιτικής
            
            
               Η επιλογή μη μεταβολής της πολιτικής της ΟΕΑΚ σημαίνει ότι δεν εφαρμόζονται συμπληρωματικά μέτρα πέραν των ήδη υφιστάμενων. Συνεπάγεται ότι η ισχύουσα ΟΕΑΚ και τα σχετικά κανονιστικά και μη κανονιστικά μέσα εξακολουθούν να εφαρμόζονται όπως γίνεται σήμερα. Η εν λόγω προσέγγιση θα μπορούσε να συμπληρωθεί από μέτρα μεγιστοποίησης των επιπτώσεων της ΟΕΑΚ. Η κοινοποίηση βέλτιστων πρακτικών, με στήριξη από πλατφόρμες ανταλλαγής (π.χ. Συντονισμένη Δράση) θα μπορούσε να συμβάλει στη βελτίωση της συμμόρφωσης. Εικάζεται ότι, στο πλαίσιο της επιλογής μη μεταβολής της πολιτικής, η παρούσα εργασία θα συνεχιστεί.
            
            
               Επιλογές πολιτικής
            
            
               Τα περισσότερα από τα προτεινόμενα μέτρα μπορούν να εφαρμοστούν μέσω ήπιας νομοθεσίας (Επιλογή I) και/ή στοχευμένων τροποποιήσεων (Επιλογή II). Ορισμένα μέτρα υπερβαίνουν τα όρια του ισχύοντος νομικού πλαισίου και θα απαιτούσαν ριζική αναθεώρηση της ισχύουσας οδηγίας (Επιλογή III).
            
            
               Επιλογή I: Ενισχυμένη εφαρμογή και περαιτέρω καθοδήγηση
            
            
               Η εν λόγω επιλογή εξετάζει μια δέσμη προτάσεων που ενισχύουν την εφαρμογή του ισχύοντος κανονιστικού πλαισίου χωρίς τροποποίηση της οδηγίας. Βασίζεται στην εργασία που πραγματοποιείται σε εθνικό και περιφερειακό επίπεδο, αλλά και σε επίπεδο ΕΕ για την ενεργή εφαρμογή της οδηγίας. Προχωρά πέραν της επιλογής μη μεταβολής της πολιτικής, προτείνοντας ήπια νομοθεσία και καθοδήγηση, που θα μπορούσαν να βελτιώσουν την εφαρμογή και επιβολή της νομοθεσίας και να ενθαρρύνουν την χρήση εθελοντικών μέτρων που δεν έχουν διερευνηθεί ακόμα από τα κράτη μέλη.
            
            
               Επιλογή II: Ενισχυμένη εφαρμογή, συμπεριλαμβανομένων στοχευμένων τροποποιήσεων για ενίσχυση των ισχυουσών διατάξεων 
            
            
               Η συγκεκριμένη επιλογή περιλαμβάνει τις προτάσεις της Επιλογής I, άλλα την υπερβαίνει και απαιτεί στοχευμένες τροποποιήσεις της ισχύουσας ΟΕΑΚ για διεξοδικότερη αντιμετώπιση των αιτιών του προβλήματος. Ωστόσο, σε αντίθεση με την Επιλογή III, η εν λόγω επιλογή παραμένει εναρμονισμένη με το πλαίσιο της ισχύουσας ΟΕΑΚ, με παροχή καλύτερης πληροφόρησης στους τελικούς χρήστες και επαρκή κριτήρια ελάχιστης απόδοσης που αποτρέπουν τις ανεπαρκείς παρεμβάσεις σε κτίρια. 
            
            
               Επιλογή III: Ενισχυμένη εφαρμογή με περαιτέρω εναρμόνιση και υψηλότερο επίπεδο φιλοδοξίας
            
         
         
            
               Η συγκεκριμένη επιλογή πολιτικής είναι η πλέον φιλόδοξη και υπερβαίνει τα όρια της τρέχουσας προσέγγισης της ΟΕΑΚ, απαιτώντας από τους ιδιοκτήτες κτιρίων να πραγματοποιήσουν ανακαινίσεις. 
            
            
               Η σύγκριση των τριών επιλογών πολιτικής οδήγησε στα εξής συμπεράσματα:
            
            
               –Η Επιλογή I εστιάζει στη συνεχή ενίσχυση της ισχύουσας ΟΕΑΚ, ενώ στηρίζει τα κράτη μέλη παρέχοντας καθοδήγηση και υποστήριξη. Η δυνατότητα βελτίωσης που εντοπίστηκε στην έκθεση αξιολόγησης και στη δημόσια διαβούλευση για περαιτέρω ενίσχυση της άρσης των εμποδίων όσον αφορά την ενεργειακή απόδοση των κτιρίων δεν θα αξιοποιηθεί. 
            
            
               –Η Επιλογή III περιλαμβάνει φιλόδοξα μέτρα για αύξηση του ποσοστού ανακαίνισης και, συνεπώς, ο τελικός αντίκτυπος είναι πολύ υψηλός.  Εισάγει μια σημαντική αλλαγή στον κτιριακό τομέα, ειδικότερα καθιστώντας υποχρεωτική την ανακαίνιση χιλιάδων κτιρίων. Εντούτοις, το συγκεκριμένο μέτρο εγείρει ορισμένα θέματα, όπως η υποχρεωτική επένδυση, που ενδέχεται να μην θεωρηθούν οικονομικά αποδοτικά από δημοσιονομικής άποψης. Επιπλέον, εγείρει πρακτικές ανησυχίες (π.χ. σχετικά με την περαιτέρω εναρμόνιση των μεθοδολογιών υπολογισμού της ενεργειακής απόδοσης ή τα ΠΕΑ) και μπορεί να θεωρηθεί ότι δεν σέβεται πλήρως την αρχή της επικουρικότητας (π.χ. υποχρέωση ανακαίνισης κτιρίων σε περίπτωση αλλαγής ιδιοκτησίας ή ενοικίασης, δημόσια χρηματοδοτική στήριξη για υποχρεωτική θερμική ανακαίνιση κτιρίων και υποχρεωτική εκπαίδευση για οικοδόμους και εγκαταστάτες). 
            
            
               –Η Επιλογή II είναι η προτιμώμενη επιλογή, καθώς ευθυγραμμίζεται καλύτερα με το αποτέλεσμα και τα πορίσματα της αξιολόγησης της ΟΕΑΚ, αλλά και με το υφιστάμενο πλαίσιο. Η εν λόγω επιλογή εισάγει σημαντικές βελτιώσεις και απλουστεύσεις στην οδηγία και στο συνολικό κανονιστικό πλαίσιο και θα βελτιώσει την ενεργειακή απόδοση των κτιρίων μέσω στοχευμένων τροποποιήσεων, επιτρέποντας ταυτόχρονα υψηλό επίπεδο ευελιξίας για την εφαρμογή σε εθνικό επίπεδο, ως εξής: 
            
            
               –Επιτρέπει τη διατήρηση του υφιστάμενου συνετού πεδίου εφαρμογής που θεμελιώνει τη δράση της ΕΕ για την αποδοτικότητα των κτιρίων, ενώ διασφαλίζει την επικουρικότητα, την αναλογικότητα και την οικονομική αποδοτικότητα, δίνοντας στα κράτη μέλη σημαντικό βαθμό ευελιξίας.
            
            
               –Διατηρεί τους βασικούς στόχους, τις αρχές και τη συνολική αρχιτεκτονική της οδηγίας, η οποία είναι αποτελεσματική και υποστηρίζεται από τα ενδιαφερόμενα μέρη, συμπεριλαμβανομένων των κρατών μελών.
            
            
               –Περιλαμβάνει μόνο στοχευμένες τροποποιήσεις, που επιτρέπουν τη συνεχή εφαρμογή βασικών διατάξεων της ισχύουσας οδηγίας, οι οποίες υλοποιούνται ήδη και είναι οικονομικά αποδοτικές.
            
            
               –Επιτυγχάνει ισορροπία ανάμεσα στην καθοδήγηση και στις περιορισμένες νομικές διατάξεις, με σκοπό την εισαγωγή νέων εξειδικευμένων διατάξεων που αφορούν ειδικότερα τα υφιστάμενα κτίρια και τη σύνδεση με πηγές χρηματοδότησης. 
            
            
               Επιπλέον, σε συνέχεια της Ευρωπαϊκής στρατηγικής για την κινητικότητα χαμηλών εκπομπών και στηριζόμενη στο εξέχον παράδειγμα ορισμένων κρατών μελών, η προτιμώμενη επιλογή προβλέπει ένα μέτρο στήριξης της ανάπτυξης της ηλεκτρικής κινητικότητας και συμβάλλει περαιτέρω στην απαλλαγή της οικονομίας από ανθρακούχες εκπομπές.
            
            
               
                  Οι εκτιμώμενες επιπτώσεις είναι οι ακόλουθες:
               
            
            
               –Οικονομικές επιπτώσεις: ελαφρώς θετικές επιπτώσεις στην ανάπτυξη, λόγω της αύξησης των επενδύσεων στην ενεργειακή απόδοση και της μείωσης των εισαγωγών ενέργειας, ενίσχυση των οικοδομικών και μηχανολογικών κατασκευών, που σχετίζονται ιδιαιτέρως με την αύξηση των επενδύσεων, θετικές επιπτώσεις στον τομέα της μόνωσης και της επίπεδης υάλου, και επενδύσεις σε ανακαινίσεις κτιρίων κυρίως προς όφελος των ΜΜΕ.
            
            
               –Κοινωνικές επιπτώσεις: οι επιπτώσεις στην απασχόληση θα ακολουθήσουν παρόμοια πορεία με εκείνες στο ΑΕΠ, αν και σε μικρότερη κλίμακα. Η βελτίωση των εσωτερικών κλιματικών συνθηκών θα μειώσει σημαντικά τα επίπεδα θνητότητας και θνησιμότητας, αλλά και τις δαπάνες υγειονομικής περίθαλψης. Όσον αφορά την ενεργειακή πενία, αναμένονται μέτριες θετικές επιπτώσεις.
            
            
               –Περιβαλλοντικές επιπτώσεις: Οι εκπομπές αερίων του θερμοκηπίου θα μειωθούν ελαφρώς σε όλα τα κράτη μέλη. 
            
            
               •
                     Καταλληλότητα του ρυθμιστικού πλαισίου και απλούστευση
            
            
               
                  Συνδυαστικά, αναμένεται ότι τα μέτρα της προτιμώμενης επιλογής πολιτικής θα μειώσουν τον διοικητικό φόρτο της ΟΕΑΚ κατά 98,1 εκατ. EUR ανά έτος. Ο υπολογισμός των επιπτώσεων στον διοικητικό φόρτο όσον αφορά την προτιμώμενη επιλογή περιλαμβάνεται στο παράρτημα 9 της εκτίμησης επιπτώσεων. 
               
            
            
                4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει καμία επίπτωση στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               •
                     Σχέδια εφαρμογής και παρακολούθηση, αξιολόγηση και ρυθμίσεις υποβολής εκθέσεων
            
         
         
            
               
                  Η παρούσα πρόταση δεν επιφέρει αλλαγές στις ισχύουσες υποχρεώσεις υποβολής εκθέσεων των κρατών μελών. Η νομοθετική πρόταση όσον αφορά τη διακυβέρνηση της Ενεργειακής Ένωσης θα διασφαλίσει ότι εφαρμόζεται διαφανές και αξιόπιστο σύστημα σχεδιασμού, υποβολής εκθέσεων και παρακολούθησης, με βάση ολοκληρωμένα εθνικά σχέδια για το κλίμα και την ενέργεια και εξορθολογισμένες εκθέσεις προόδου από τα κράτη μέλη, οι οποίες θα αξιολογούν τακτικά την εφαρμογή των εθνικών σχεδίων όσον αφορά τις πέντε διαστάσεις της Ενεργειακής Ένωσης. Αυτό θα μετριάσει τον διοικητικό φόρτο των κρατών μελών, επιτρέπει ωστόσο στην Επιτροπή να παρακολουθεί την πρόοδο των κρατών μελών προς τους στόχους που αφορούν την ενεργειακή απόδοση, αλλά και τον συνολικό στόχο της ΕΕ.
               
               
                  Η πρόταση εισάγει νέες υποχρεώσεις, οι οποίες θα παρακολουθούνται όσον αφορά την απαλλαγή των κτιρίων από ανθρακούχες εκπομπές, την ανακαίνιση κτιρίων, τα τεχνικά συστήματα κτιρίου, τα οικονομικά κίνητρα και τους φραγμούς της αγοράς, ενώ ταυτόχρονα θα απλουστεύσει υποχρεώσεις όσον αφορά τις επιθεωρήσεις και την υποβολή εκθέσεων για τα συστήματα θέρμανσης και κλιματισμού των νέων κτιρίων.
               
            
            
               •
                     Αναλυτική επεξήγηση των συγκεκριμένων διατάξεων της πρότασης
            
            
               
                  Η πρόταση κανονισμού σχετικά με τη διακυβέρνηση της Ενεργειακής Ένωσης αποσκοπεί στη μείωση και τον εξορθολογισμό της υποβολής εκθέσεων των κρατών μελών σχετικά με τον προγραμματισμό και τις υποχρεώσεις τους καθώς και τις υποχρεώσεις παρακολούθησης της Επιτροπής. Η πρόταση διαχείρισης θα δημιουργήσει επίσης μια επαναληπτική διαδικασία μεταξύ των κρατών μελών και της Επιτροπής προκειμένου να επιτευχθούν συλλογικά οι στόχοι της Ενεργειακής Ένωσης. Τα σχέδια και οι εκθέσεις που απαιτούνται βάσει της πρότασης διακυβέρνησης αναμένεται να επιτρέψουν στην Επιτροπή να αξιολογεί και να παρακολουθεί την πρόοδο που σημειώνουν τα κράτη μέλη στην επίτευξη των στόχων της οδηγίας. 
               
               
                  Η οδηγία τροποποιείται ως εξής:
               
            
            
               –ο ορισμός των τεχνικών συστημάτων κτιρίου του άρθρου 2 παράγραφος 3 διευρύνεται προκειμένου να καλύψει την επιτόπια παραγωγή ηλεκτρικής ενέργειας και την επιτόπια υποδομή για την ηλεκτρική κινητικότητα·
            
            
               –το υφιστάμενο άρθρο 4 της ΟΕΑ για την ανακαίνιση των κτιρίων μεταφέρεται, ουσιαστικά αμετάβλητο, στην παρούσα οδηγία προκειμένου να επιτευχθεί μεγαλύτερη συνοχή, και θα περιλαμβάνει επιπλέον την εξέταση ζητημάτων ενεργειακής πενίας, τη στήριξη της έξυπνης χρηματοδότησης για τις ανακαινίσεις κτιρίων και ένα όραμα για την απαλλαγή από τις ανθρακούχες εκπομπές των κτιρίων έως το 2050, με συγκεκριμένα ορόσημα το 2030. Οι μακροπρόθεσμες στρατηγικές ανακαίνισης κτιρίων θα αποτελέσουν μέρος των ολοκληρωμένων εθνικών προγραμμάτων για την ενέργεια και το κλίμα (και θα προσαρτώνται σε αυτά) και θα κοινοποιηθούν από τα κράτη μέλη στην Επιτροπή έως την 1η Ιανουαρίου 2019, για την περίοδο μετά το 2020, σύμφωνα με τη διαδικασία που ορίζεται στον κανονισμό σχετικά με τη διακυβέρνηση της Ενεργειακής Ένωσης. Η στρατηγική θα αφορά την ανακαίνιση του εθνικού αποθέματος κατοικιών και μη οικιστικών κτιρίων·
            
            
               –Το άρθρο 6 για τα νέα κτίρια απλουστεύεται, περιοριζόμενο στη διάταξη που προσδιορίστηκε από την εκτίμηση επιπτώσεων ως η πλέον χρήσιμη, δηλαδή η γενική υποχρέωση των νέων κτιρίων να πληρούν τις ελάχιστες απαιτήσεις ενεργειακής απόδοσης. Άλλες διατάξεις που θεωρήθηκαν περισσότερο περίπλοκες απαλείφονται·
            
            
               –Το άρθρο 8 επικαιροποιείται προκειμένου να λάβει υπόψη τον αναθεωρημένο ορισμό των τεχνικών συστημάτων κτιρίου. Μια νέα παράγραφος εισάγει απαιτήσεις όσον αφορά: 
            
            
               α)την υποδομή για την ηλεκτρική κινητικότητα· νέα μη οικιστικά κτίρια με περισσότερους από δέκα χώρους στάθμευσης και μη οικιστικά κτίρια με περισσότερους από δέκα χώρους στάθμευσης που υφίστανται ανακαίνιση μεγάλης κλίμακας θα πρέπει να εξοπλίσουν έναν χώρο στάθμευσης ανά δέκα για ηλεκτρική κινητικότητα. Η απαίτηση αυτή θα ισχύσει από το 2025 για όλα τα μη οικιστικά κτίρια με περισσότερους από δέκα χώρους στάθμευσης, συμπεριλαμβανομένων των κτιρίων όπου η εγκατάσταση σημείων επαναφόρτισης επιδιώκεται βάσει δημόσιας σύμβασης. Νέα οικιστικά κτίρια με πάνω από δέκα χώρους στάθμευσης, καθώς και εκείνα που υφίστανται ανακαίνιση μεγάλης κλίμακας, θα πρέπει να διαθέτουν προετοιμασία καλωδίωσης για ηλεκτρική επαναφόρτιση. Τα κράτη μέλη θα μπορούν να επιλέξουν να απαλλάσσουν τα κτίρια που ανήκουν σε ΜΜΕ ή τις στεγάζουν, καθώς και δημόσια κτίρια που καλύπτονται από την οδηγία για τις υποδομές εναλλακτικών καυσίμων
                  7
               ·
            
            
               β)ενίσχυση της χρήσης ηλεκτρονικής παρακολούθησης κτιρίων, τεχνικών αυτοματισμού και ελέγχου με στόχο τον εξορθολογισμό των επιθεωρήσεων· και 
            
            
               γ)την εισαγωγή «δείκτη ευφυΐας», ο οποίος θα βαθμολογεί τον βαθμό ικανότητας του κτιρίου να προσαρμόζει τη λειτουργία του στις ανάγκες του χρήστη και του δικτύου, και να βελτιώνει την απόδοσή του. 
            
            
               –Το άρθρο 10 επικαιροποιείται ώστε να περιλαμβάνει δύο νέες διατάξεις για τη χρήση ρυθμιστών ηλεκτρονικής ισχύος (EPC) για την αξιολόγηση της εξοικονόμησης από ανακαινίσεις που χρηματοδοτούνται με δημόσια ενίσχυση πρέπει να αξιολογηθούν βάσει σύγκρισης των ρυθμιστών ηλεκτρονικής ισχύος (EPC) πριν και μετά την ανακαίνιση· και τα δημόσια κτίρια με επιφάνεια που υπερβαίνει ένα ορισμένο όριο πρέπει να δημοσιοποιούν την ενεργειακή τους απόδοση.
            
            
               –Τα άρθρα 14 και 15 σχετικά με τις επιθεωρήσεις εξορθολογίζονται, ενώ με τα αναθεωρημένα άρθρα 14 και 15 εφαρμόζονται αποδοτικότερες μέθοδοι σε τακτικές επιθεωρήσεις, και θα μπορούσαν να χρησιμοποιηθούν αντ’ αυτών για να εξασφαλιστεί η διατήρηση και/ή η βελτίωση της απόδοσης των κτιρίων· και
            
            
               –το παράρτημα I επικαιροποιείται για τη βελτίωση της διαφάνειας και της συνοχής στον τρόπο καθορισμού της ενεργειακής απόδοσης σε εθνικό και περιφερειακό επίπεδο, και για να ληφθεί υπόψη το εσωτερικό περιβάλλον.
            
            
               2016/0381 (COD)
            
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 2010/31/ΕΕ για την ενεργειακή απόδοση των κτιρίων.
            
            
               (Κείμενο που παρουσιάζει ενδιαφέρον για τον ΕΟΧ)
            
         
         
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  8
               ,
            
            
               Έχοντας υπόψη τη γνώμη της Επιτροπής των Περιφερειών
                  9
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η Ευρωπαϊκή Ένωση έχει ταχθεί υπέρ ενός αειφόρου, ανταγωνιστικού και ασφαλούς συστήματος ενέργειας, απαλλαγμένου από ανθρακούχες εκπομπές. Η Ενεργειακή Ένωση και το πλαίσιο πολιτικής για την ενέργεια και το κλίμα για το 2030 θεσπίζουν φιλόδοξες ενωσιακές δεσμεύσεις για περαιτέρω μείωση των εκπομπών αερίων του θερμοκηπίου (κατά τουλάχιστον 40 % έως το 2030, σε σύγκριση με το 1990), αύξηση του ποσοστού ανανεώσιμης ενέργειας που καταναλώνεται (κατά τουλάχιστον 27 %) και εξοικονόμηση ενέργειας κατά τουλάχιστον 27 %, με επανεξέταση αυτού του ποσοστού έχοντας υπόψη το ποσοστό 30 % σε επίπεδο Ένωσης
                  10
               , και βελτίωση της ενεργειακής ασφάλειας, της ανταγωνιστικότητας και της βιωσιμότητας της Ευρώπης.
            
            
               (2)Προκειμένου να επιτευχθούν οι ανωτέρω στόχοι, η αναθεώρηση της νομοθεσίας για την ενεργειακή απόδοση για το 2016 συνδυάζει: i) επαναξιολόγηση του στόχου της ΕΕ για την ενεργειακή απόδοση για το 2030, όπως ζητήθηκε από το Ευρωπαϊκό Συμβούλιο το 2014· ii) επανεξέταση των βασικών άρθρων της οδηγίας για την ενεργειακή απόδοση και της οδηγίας για την ενεργειακή απόδοση των κτιρίων· iii) ενίσχυση του ευνοϊκού χρηματοδοτικού περιβάλλοντος, συμπεριλαμβανομένων των Ευρωπαϊκών Διαρθρωτικών και Επενδυτικών Ταμείων (ΕΔΕΤ) και του Ευρωπαϊκού Ταμείου Στρατηγικών Επενδύσεων (ΕΤΣΕ), το οποίο, εν τέλει, θα βελτιώσει τις οικονομικές συνθήκες των επενδύσεων στην ενεργειακή απόδοση στην αγορά. 
            
            
               (3)Σύμφωνα με το άρθρο 19 της οδηγίας 2010/31/ΕΕ του Ευρωπαϊκού Κοινοβουλίου και του Συμβουλίου,
                  11
                η Επιτροπή διεξάγει αξιολόγηση, το αργότερο έως την 1η Ιανουαρίου 2017, βάσει της εμπειρίας που έχει αποκτηθεί και της προόδου που έχει σημειωθεί κατά την εφαρμογή της και, εφόσον απαιτείται, υποβάλλει σχετικές προτάσεις.
            
            
               (4)Στο πλαίσιο της προετοιμασίας για την εν λόγω επανεξέταση, η Επιτροπή προχώρησε σε μια σειρά ενεργειών προκειμένου να συγκεντρώσει στοιχεία για τον τρόπο εφαρμογής της οδηγίας 2010/31/ΕΕ από τα κράτη μέλη, εστιάζοντας στις πτυχές που ήταν επιτυχείς, αλλά και σε εκείνες που έχρηζαν βελτίωσης.
            
            
               (5)Το αποτέλεσμα της αξιολόγησης και της εκτίμησης επιπτώσεων κατέδειξε ότι είναι απαραίτητο να πραγματοποιηθεί σειρά τροποποιήσεων, προκειμένου να ενισχυθούν οι ισχύουσες διατάξεις της οδηγίας 2010/31/ΕΕ και να απλουστευθούν ορισμένες πτυχές.
            
            
               (6)Η Ευρωπαϊκή Ένωση έχει δεσμευτεί να αναπτύξει ασφαλές, ανταγωνιστικό σύστημα ενέργειας, απαλλαγμένο από ανθρακούχες εκπομπές, έως το 2050
                  12
               . Για να επιτευχθεί ο ανωτέρω στόχος, τα κράτη μέλη και οι επενδυτές χρειάζονται ορόσημα, ώστε να διασφαλιστεί η απαλλαγή των κτιρίων από ανθρακούχες εκπομπές έως το 2050. Προκειμένου να διασφαλιστεί η απαλλαγή του κτιριακού αποθέματος από ανθρακούχες εκπομπές έως το 2050, τα κράτη μέλη θα πρέπει να προσδιορίσουν ποια ενδιάμεσα βήματα θα πρέπει να πραγματοποιηθούν προς επίτευξη των μεσοπρόθεσμων (2030) και μακροπρόθεσμων (2050) στόχων.
            
            
               (7)Οι διατάξεις σχετικά με τις μακροπρόθεσμες στρατηγικές ανακαίνισης που προβλέπονται στην οδηγία 2012/27/ΕΕ του Ευρωπαϊκού Κοινοβουλίου και του Συμβουλίου
                  13
                θα πρέπει να μεταφερθούν στην οδηγία 2010/31/ΕΕ, όπου εντάσσονται αποτελεσματικότερα.
            
            
               (8)Τα προγράμματα δράσης της ψηφιακής ενιαίας αγοράς και της Ενεργειακής Ένωσης θα πρέπει να εναρμονιστούν και να εξυπηρετούν κοινούς σκοπούς. Η ψηφιοποίηση του ενεργειακού συστήματος αλλάζει με γοργούς ρυθμούς το τοπίο στον τομέα της ενέργειας, από την ενσωμάτωση των ανανεώσιμων πηγών ενέργειας σε έξυπνα δίκτυα και κτίρια έτοιμα για έξυπνα δίκτυα. Προκειμένου να ψηφιοποιηθεί ο κτιριακός τομέας, θα πρέπει να παρασχεθούν στοχευμένα κίνητρα για την προώθηση των συστημάτων έξυπνων δικτύων και ψηφιακών λύσεων για το δομημένο περιβάλλον.
            
            
               (9)Προκειμένου να προσαρμοστεί η παρούσα οδηγία στην τεχνολογική πρόοδο, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης, ώστε να συμπληρώσει τον κανονισμό, παρέχοντας ορισμό για τον δείκτη ευφυΐας και καθιστώντας δυνατή την εφαρμογή του. Ο δείκτης ευφυΐας θα πρέπει να χρησιμοποιείται για να μετρά τη δυνατότητα των κτιρίων να χρησιμοποιούν τεχνολογίες των πληροφοριών και των επικοινωνιών (ΤΠΕ) και ηλεκτρονικά συστήματα ώστε να βελτιστοποιούν τη λειτουργία τους και να αλληλεπιδρούν με το δίκτυο. Ο δείκτης ευφυΐας θα αυξήσει την ευαισθητοποίηση των ιδιοκτητών και των ενοίκων κτιρίων ως προς την αξία των αυτοματισμών κτιρίων και την ηλεκτρονική παρακολούθηση των τεχνικών συστημάτων κτιρίων, εμπνέοντας εμπιστοσύνη στον χρήστη σχετικά με την πραγματική εξοικονόμηση των νέων αυτών ενισχυμένων λειτουργιών. 
            
            
               (10)Η καινοτομία και οι νέες τεχνολογίες παρέχουν στα κτίρια τη δυνατότητα να στηρίξουν τη συνολική απαλλαγή της οικονομίας από ανθρακούχες εκπομπές. Για παράδειγμα, τα κτίρια μπορούν να στηρίξουν την ανάπτυξη της αναγκαίας υποδομής για την έξυπνη φόρτιση των ηλεκτροκίνητων οχημάτων, ενώ παρέχουν στα κράτη μέλη μια βάση, αν το επιλέξουν, να χρησιμοποιούν μπαταρίες αυτοκινήτου ως πηγή ενέργειας. Ο ορισμός των τεχνικών συστημάτων κτιρίου θα πρέπει να διευρυνθεί, ώστε να αντικατοπτρίζει τον ανωτέρω στόχο. 
            
            
               (11)Η εκτίμηση επιπτώσεων προσδιόρισε δύο υφιστάμενες δέσμες διατάξεων, των οποίων ο στόχος θα μπορούσε να επιτευχθεί αποτελεσματικότερα σε σύγκριση με την παρούσα κατάσταση. Πρώτον, η υποχρέωση διεξαγωγής, πριν από την έναρξη οποιασδήποτε κατασκευής, μελέτης σκοπιμότητας για εναλλακτικά συστήματα υψηλής απόδοσης αποτελεί πλέον περιττό βάρος. Δεύτερον, διαπιστώθηκε ότι οι διατάξεις που αφορούσαν τις επιθεωρήσεις των συστημάτων θέρμανσης και κλιματισμού δεν διασφάλιζαν επαρκώς και αποτελεσματικά την αρχική και διαρκή απόδοση των εν λόγω τεχνικών συστημάτων. Ακόμα και φθηνές τεχνικές λύσεις με σύντομη περίοδο απόσβεσης, όπως η υδραυλική εξισορρόπηση του συστήματος θέρμανσης και η εγκατάσταση/αντικατάσταση των θερμοστατικών βαλβίδων ελέγχου, θεωρούνται πλέον ανεπαρκείς. Οι διατάξεις σχετικά με τις επιθεωρήσεις τροποποιούνται ώστε να εξασφαλίζεται καλύτερο αποτέλεσμα από τις επιθεωρήσεις. 
            
            
               (12)Κυρίως σε μεγάλες εγκαταστάσεις, οι αυτοματισμοί κτιρίων και η ηλεκτρονική παρακολούθηση των τεχνικών συστημάτων κτιρίων έχουν αποδειχθεί αποτελεσματικά μέτρα υποκατάστασης των επιθεωρήσεων. Ο εν λόγω εξοπλισμός θα πρέπει να κρίνεται ως η πλέον οικονομικά αποδοτική εναλλακτική λύση προς τις επιθεωρήσεις σε μεγάλα μη οικιστικά κτίρια ή για συγκροτήματα κατοικιών επαρκούς μεγέθους ώστε να διασφαλίζεται η απόσβεση του εξοπλισμού σε λιγότερο από τρία χρόνια. Ως εκ τούτου, η υφιστάμενη δυνατότητα επιλογής εναλλακτικών μέτρων διαγράφεται. Για εγκαταστάσεις μικρής κλίμακας, η τεκμηρίωση του συστήματος επιδόσεων από τους εγκαταστάτες και η καταχώριση των πληροφοριών αυτών στις εθνικές βάσεις δεδομένων για την πιστοποίηση ενεργειακής απόδοσης θα υποστηρίξει την επαλήθευση της συμμόρφωσης με τις ελάχιστες απαιτήσεις για όλα τα τεχνικά συστήματα κτιρίων και την ενίσχυση του ρόλου των πιστοποιητικών ενεργειακής απόδοσης. Επιπλέον, οι υφιστάμενες τακτικές επιθεωρήσεις ασφαλείας και οι προγραμματισμένες εργασίες συντήρησης θα εξακολουθήσουν να αποτελούν ευκαιρία άμεσης παροχής συμβουλών για βελτιώσεις της ενεργειακής απόδοσης. 
            
         
         
            
               (13)Προκειμένου να εξασφαλιστεί η βέλτιστη χρήση τους όσον αφορά την ανακαίνιση, τα οικονομικά μέτρα που αφορούν την ενεργειακή απόδοση θα πρέπει να συνδέονται με τον βαθμό της ανακαίνισης, ο οποίος θα πρέπει να αξιολογείται με σύγκριση των πιστοποιητικών ενεργειακής απόδοσης (ΠΕΑ) που εκδίδονται πριν και μετά την ανακαίνιση.
            
            
               (14)Η πρόσβαση σε χρηματοδότηση είναι ευκολότερη όταν είναι διαθέσιμες πληροφορίες υψηλής ποιότητας. Συνεπώς, τα δημόσια κτίρια συνολικής ωφέλιμης επιφάνειας άνω των 250 m² θα πρέπει να υποχρεούνται να δημοσιοποιούν την οικεία πραγματική κατανάλωση ενέργειας.
            
            
               (15)Τα υφιστάμενα ανεξάρτητα συστήματα ελέγχου για τα πιστοποιητικά ενεργειακής απόδοσης θα πρέπει να ενισχυθούν, ώστε να εξασφαλίζεται η έκδοση πιστοποιητικών καλής ποιότητας, να μπορούν να χρησιμοποιούνται για έλεγχο της συμμόρφωσης και για την παραγωγή στατιστικών σχετικά με την ανάπτυξη περιφερειακών/εθνικών αποθεμάτων. Η πρόσβαση σε δεδομένα υψηλής ποιότητας για το κτιριακό απόθεμα είναι αναγκαία και θα μπορούσε εν μέρει να επιτευχθεί μέσω των μητρώων και βάσεων δεδομένων που πλέον σχεδόν όλα τα κράτη μέλη αναπτύσσουν και διαχειρίζονται για τα ΠΕΑ. 
            
            
               (16)Για την επίτευξη των στόχων της πολιτικής ενεργειακής απόδοσης των κτιρίων, η διαφάνεια των ΠΕΑ θα πρέπει να βελτιωθεί με τη διασφάλιση ότι όλες οι απαραίτητες παράμετροι για τους υπολογισμούς, τόσο για την πιστοποίηση, όσο και για τις ελάχιστες απαιτήσεις ενεργειακής απόδοσης, καθορίζονται και εφαρμόζονται με συνέπεια. Για παράδειγμα, τα κράτη μέλη θα πρέπει να θέσουν σε εφαρμογή κατάλληλα μέτρα ώστε να εξασφαλίσουν ότι η απόδοση των τεχνικών συστημάτων κτιρίων που έχουν εγκατασταθεί, αντικατασταθεί ή αναβαθμιστεί, τεκμηριώνεται βάσει ελέγχου της πιστοποίησης του κτιρίου και της συμμόρφωσης.
            
            
               (17)Η σύσταση (ΕΕ) 2016/1318 της Επιτροπής, της 29ης Ιουλίου 2016, σχετικά με τη σχεδόν μηδενική κατανάλωση ενέργειας των κτιρίων παρουσίασε τον τρόπο με τον οποίο η εφαρμογή της οδηγίας θα μπορούσε να διασφαλίσει ταυτόχρονα τη μετατροπή του κτιριακού αποθέματος και τη μεταστροφή προς πιο βιώσιμο ενεργειακό εφοδιασμό, υποστηρίζοντας επίσης και τη στρατηγική για τη θέρμανση και την ψύξη
                  14
               . Προκειμένου να διασφαλιστεί η κατάλληλη εφαρμογή, το γενικό πλαίσιο για τον υπολογισμό της ενεργειακής απόδοσης των κτιρίων θα πρέπει να επικαιροποιείται με την υποστήριξη των εργασιών που εκπονούνται από το Ευρωπαϊκό Κέντρο Πιστοποίησης (CEN), στο πλαίσιο της εντολής M/480 που δόθηκε από την Ευρωπαϊκή Επιτροπή.
            
            
               (18)Οι διατάξεις της παρούσας οδηγίας δεν θα πρέπει να εμποδίζουν τα κράτη μέλη να θεσπίζουν πιο φιλόδοξες απαιτήσεις ενεργειακής απόδοσης σε επίπεδο κτιρίων και για δομικά στοιχεία, εφόσον τα εν λόγω μέτρα είναι συμβατά με το ενωσιακό δίκαιο. Το γεγονός ότι οι απαιτήσεις αυτές μπορούν, σε ορισμένες περιπτώσεις, να περιορίζουν την εγκατάσταση ή χρήση προϊόντων που υπόκεινται σε άλλη εφαρμοστέα ενωσιακή νομοθεσία εναρμόνισης, υπό την προϋπόθεση ότι οι εν λόγω απαιτήσεις δεν αποτελούν αδικαιολόγητο φραγμό για το εμπόριο, συνάδει προς τους στόχους της παρούσας οδηγίας και της οδηγίας 2012/27/ΕΚ.
            
            
               (19)Οι στόχοι της παρούσας οδηγίας, δηλαδή η μείωση της απαιτούμενης ενέργειας για την κάλυψη της ενεργειακής ζήτησης που συνδέεται με την τυπική χρήση του κτιρίου, δεν μπορεί να επιτευχθεί επαρκώς από τα κράτη μέλη όταν αυτά ενεργούν μεμονωμένα. Οι στόχοι της οδηγίας μπορούν να εξασφαλιστούν αποτελεσματικότερα ενεργώντας σε επίπεδο Ένωσης, επειδή κατά τον τρόπο αυτό διασφαλίζεται συνέπεια με τους κοινούς στόχους, την αντίληψη και την πολιτική βούληση. Κατά συνέπεια, η Ένωση θεσπίζει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως εξάλλου προβλέπεται στο εν λόγω άρθρο, η παρούσα οδηγία δεν υπερβαίνει όσα είναι αναγκαία για την επίτευξη των εν λόγω στόχων. 
            
            
               (20)Σύμφωνα με την κοινή πολιτική δήλωση των κρατών μελών και της Επιτροπής, της 28ης Σεπτεμβρίου 2011, σχετικά με τα επεξηγηματικά έγγραφα
                  15
               , τα κράτη μέλη έχουν αναλάβει να συνοδεύουν, σε δικαιολογημένες περιπτώσεις, την κοινοποίηση των μέτρων που λαμβάνουν για τη μεταφορά στο εθνικό δίκαιο με ένα ή περισσότερα έγγραφα τα οποία επεξηγούν τη σχέση μεταξύ των επιμέρους στοιχείων μιας οδηγίας και των αντίστοιχων μερών των πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση τέτοιων εγγράφων είναι δικαιολογημένη.
            
            
               (21)Επομένως, η οδηγία 2010/31/ΕΕ θα πρέπει να τροποποιηθεί αναλόγως.
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Η οδηγία 2010/31/ΕΕ τροποποιείται ως εξής:
            
            
               (1)Στο άρθρο 2, το σημείο 3 αντικαθίσταται ως εξής: 
            
            
               «3.
                     «τεχνικό σύστημα κτιρίου»: τεχνικός εξοπλισμός για θέρμανση και ψύξη χώρου, αερισμό, παραγωγή ζεστού νερού για οικιακή χρήση, ενσωματωμένη εγκατάσταση φωτισμού, αυτοματισμό και έλεγχο κτιρίου, επιτόπια παραγωγή ηλεκτρικής ενέργειας, επιτόπια υποδομή για ηλεκτρική κινητικότητα ή για συνδυασμό των εν λόγω συστημάτων, συμπεριλαμβανομένων των συστημάτων που χρησιμοποιούν ενέργεια από ανανεώσιμες πηγές, ενός κτιρίου ή μιας κτιριακής μονάδας·»·
            
            
               (2)μετά το άρθρο 2 προστίθεται άρθρο 2α «Μακροπρόθεσμη στρατηγική ανακαίνισης», η οποία πρέπει να υποβάλλεται σύμφωνα με τα ολοκληρωμένα εθνικά προγράμματα για την ενέργεια και το κλίμα του κανονισμού (ΕΕ) XX/20XX [σχετικά με τη διακυβέρνησης της Ενεργειακής Ένωσης]:
            
            
               α)η πρώτη παράγραφος αποτελείται από το άρθρο 4 της οδηγίας 2012/27/ΕΕ για την ενεργειακή απόδοση
                  16
               , πλην του τελευταίου εδαφίου αυτού·
            
            
               β)Προστίθενται οι ακόλουθες παράγραφοι 2 και 3: 
            
            
               «2.
                     Στο πλαίσιο της μακρόπνοης στρατηγικής ανακαίνισης που αναφέρεται στην παράγραφο 1, τα κράτη μέλη καθορίζουν χάρτη πορείας με σαφή ορόσημα και μέτρα για την επίτευξη του μακροπρόθεσμου στόχου του 2050 για απαλλαγή του οικείου εθνικού κτιριακού αποθέματος από ανθρακούχες εκπομπές, με ειδικά ορόσημα για το 2030. 
            
            
               Επιπλέον, η μακρόπνοη στρατηγική ανακαίνισης συμβάλλει στον περιορισμό της ενεργειακής πενίας.
            
            
               3.
                     Προκειμένου να προσανατολίζουν τις επενδυτικές αποφάσεις όπως αναφέρεται στην παράγραφο 1 στοιχείο δ), τα κράτη μέλη θεσπίζουν μηχανισμούς για:
            
         
         
            
               α)την ομαδοποίηση έργων, προκειμένου να διευκολύνονται οι επενδυτές στη χρηματοδότηση των ανακαινίσεων που αναφέρονται στην παράγραφο 1 στοιχεία β) και γ)·
            
            
               β)την άρση των κινδύνων των δραστηριοτήτων ενεργειακής απόδοσης για τους επενδυτές και τον ιδιωτικό τομέα· και
            
            
               γ)τη χρησιμοποίηση δημόσιας χρηματοδότησης για την προσέλκυση ιδιωτικών επενδύσεων και την αντιμετώπιση συγκεκριμένων ανεπαρκειών της αγοράς·
            
            
               (3)Το άρθρο 6 τροποποιείται ως εξής:
            
            
               α)στην παράγραφο 1 απαλείφεται το δεύτερο εδάφιο·
            
            
               β)οι παράγραφοι 2 και 3 απαλείφονται· 
            
            
               (4)Στο άρθρο 7, απαλείφεται το πέμπτο εδάφιο·
            
            
               (5)Το άρθρο 8 τροποποιείται ως εξής:
            
            
               α)στην παράγραφο 1, απαλείφεται το τρίτο εδάφιο·
            
            
               β)η παράγραφος 2 αντικαθίσταται από το εξής κείμενο:
            
            
               «2. Τα κράτη μέλη διασφαλίζουν ότι, σε όλα τα νέα μη οικιστικά κτίρια και σε όλα τα υπάρχοντα μη οικιστικά κτίρια που υφίστανται ανακαίνιση μεγάλης κλίμακας με περισσότερους από δέκα χώρους στάθμευσης, τουλάχιστον ένας ανά δέκα είναι εφοδιασμένος με σημείο επαναφόρτισης κατά την έννοια της οδηγίας 2014/94/ΕΕ για την ανάπτυξη υποδομών εναλλακτικών καυσίμων
                  17
               , το οποίο είναι ικανό να ξεκινά και να σταματά τη φόρτιση ανάλογα με τα μηνύματα τιμών. Η απαίτηση αυτή ισχύει για όλα τα μη οικιστικά κτίρια, με περισσότερους από δέκα χώρους στάθμευσης, από την 1η Ιανουαρίου 2025.
            
            
               Τα κράτη μέλη δύνανται να μην καθορίζουν ή να μην εφαρμόζουν τις απαιτήσεις που αναφέρονται στο προηγούμενο εδάφιο σε κτίρια που ανήκουν σε μικρές και μεσαίες επιχειρήσεις, όπως ορίζονται στον τίτλο I του παραρτήματος της σύστασης 2003/361/ΕΚ της Επιτροπής, της 6ης Μαΐου 2003, ή τις στεγάζουν.
            
            
               3. Τα κράτη μέλη εξασφαλίζουν ότι τα νεότευκτα οικιστικά κτίρια και εκείνα που υφίστανται ανακαινίσεις μεγάλης κλίμακας, με περισσότερους από δέκα χώρους στάθμευσης, περιλαμβάνουν την προετοιμασία καλωδίωσης ώστε να καθίσταται δυνατή η εγκατάσταση σημείων επαναφόρτισης για ηλεκτρικά οχήματα για κάθε χώρο στάθμευσης.
            
            
               4. Τα κράτη μέλη δύνανται να αποφασίσουν να μην καθορίσουν ή να μην εφαρμόσουν τις απαιτήσεις που αναφέρονται στις παραγράφους 2 και 3 σε δημόσια κτίρια που καλύπτονται ήδη από την οδηγία 2014/94/ΕΕ.»·
            
            
               γ)Προστίθενται οι ακόλουθες παράγραφοι 5 και 6: 
            
            
               «5.
                     Τα κράτη μέλη διασφαλίζουν ότι, σε περίπτωση εγκατάστασης, αντικατάστασης ή αναβάθμισης τεχνικού συστήματος κτιρίου, η συνολική ενεργειακή απόδοση του πλήρως τροποποιημένου συστήματος αξιολογείται, τεκμηριώνεται και διαβιβάζεται στον ιδιοκτήτη του κτιρίου, ώστε να είναι διαθέσιμη για επαλήθευση της συμμόρφωσης με τις ελάχιστες απαιτήσεις που καθορίζονται σύμφωνα με την παράγραφο 1 και για την έκδοση πιστοποιητικών ενεργειακής απόδοσης. Τα κράτη μέλη διασφαλίζουν ότι οι λόγω πληροφορίες βρίσκονται καταχωρισμένες στην εθνική βάση δεδομένων πιστοποιητικών ενεργειακής απόδοσης που αναφέρεται στο άρθρο 18 παράγραφος 3.
            
            
               6.
                     Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 23 για τη συμπλήρωση της παρούσας οδηγίας με ορισμό «δείκτη ευφυΐας» και με τις προϋποθέσεις υπό τις οποίες ο «δείκτης ευφυΐας» θα παρέχεται ως συμπληρωματική πληροφορία σε υποψήφιους νέους ενοικιαστές ή αγοραστές. 
            
            
               Ο δείκτης ευφυΐας καλύπτει χαρακτηριστικά ευελιξίας, βελτιωμένες λειτουργίες και δυνατότητες που προκύπτουν από περισσότερο διασυνδεδεμένες και εντοιχιζόμενες έξυπνες συσκευές που ενσωματώνονται στα συμβατικά τεχνικά συστήματα κτιρίου. Τα χαρακτηριστικά αυτά αυξάνουν τη δυνατότητα του χρήστη και του ίδιου του κτιρίου να αντιδρά σε απαιτήσεις άνεσης ή λειτουργίας, να συμμετέχει στην ανταπόκριση στη ζήτηση και να συμβάλει στη βέλτιστη, ομαλή και ασφαλή λειτουργία των διάφορων ενεργειακών συστημάτων και περιφερειακών υποδομών με τις οποίες συνδέεται το κτίριο.»·
            
            
               (6)Το άρθρο 10 τροποποιείται ως εξής:
            
            
               α)η παράγραφος 6 αντικαθίσταται από το εξής κείμενο:
            
         
         
            
               «6.
                     Τα κράτη μέλη συνδέουν τα οικονομικά τους μέτρα για βελτιώσεις της ενεργειακής απόδοσης κατά την ανακαίνιση κτιρίων με την εξοικονόμηση που επιτυγχάνεται από την εκάστοτε ανακαίνιση. Η ανωτέρω εξοικονόμηση καθορίζεται συγκρίνοντας τα πιστοποιητικά ενεργειακής απόδοσης που εκδίδονται πριν και μετά την ανακαίνιση.»·
            
            
               β)προστίθενται οι ακόλουθες παράγραφοι 6α και 6β:
            
            
               «6α. Όταν τα κράτη μέλη δημιουργούν βάση δεδομένων για την καταχώριση των ΠΕΑ, η βάση αυτή επιτρέπει την παρακολούθηση της πραγματικής κατανάλωσης ενέργειας από τα καλυπτόμενα κτίρια, ανεξαρτήτως του μεγέθους και της κατηγορίας τους. Η βάση δεδομένων περιέχει τα πραγματικά δεδομένα κατανάλωσης ενέργειας των κτιρίων που επισκέπτεται συχνά το κοινό και έχουν ωφέλιμη επιφάνεια άνω των 250 m², τα οποία επικαιροποιούνται ανά τακτά χρονικά διαστήματα.
            
            
               6β. Συγκεντρωτικά ανωνυμοποιημένα δεδομένα συμμορφούμενα με τις απαιτήσεις της ΕΕ περί προστασίας δεδομένων διατίθενται κατόπιν αιτήματος, τουλάχιστον για τις δημόσιες αρχές για στατιστικούς και ερευνητικούς σκοπούς.»·
            
            
               (7)Το άρθρο 14 τροποποιείται ως εξής:
            
            
               α)
                     η παράγραφος 1 αντικαθίσταται από το ακόλουθο κείμενο:
            
            
               «1. Τα κράτη μέλη καθορίζουν τα αναγκαία μέτρα για την καθιέρωση τακτικής επιθεώρησης των προσβάσιμων τμημάτων συστημάτων που χρησιμοποιούνται για τη θέρμανση κτιρίων, όπως οι μονάδες παραγωγής θερμότητας, το σύστημα ελέγχου και η αντλία ή οι αντλίες κυκλοφορίας για μη οικιστικά κτίρια με συνολική κατανάλωση πρωτογενούς ενέργειας άνω των 250 MWh και για οικιστικά κτίρια που διαθέτουν κεντρικά τεχνικά συστήματα κτιρίου σωρευτικής ωφέλιμης ονομαστικής ισχύος μεγαλύτερης των 100 kW. Η επιθεώρηση αυτή περιλαμβάνει αξιολόγηση του βαθμού απόδοσης του λέβητα και της εκτίμησης του μεγέθους του σε σύγκριση με τις θερμαντικές ανάγκες του κτιρίου. Η εκτίμηση του μεγέθους του λέβητα δεν χρειάζεται να επαναλαμβάνεται εφόσον δεν έχουν γίνει εν τω μεταξύ αλλαγές στο συγκεκριμένο σύστημα θέρμανσης ή όσον αφορά τις απαιτήσεις θέρμανσης του κτιρίου.»·
            
            
               β) οι παράγραφοι 2, 3, 4 και 5 διαγράφονται και αντικαθίστανται από το ακόλουθο κείμενο:
            
            
               «2. Εναλλακτικά προς την παράγραφο 1, τα κράτη μέλη δύνανται να θεσπίζουν απαιτήσεις ώστε να διασφαλίζεται ότι τα μη οικιστικά κτίρια με συνολική κατανάλωση πρωτογενούς ενέργειας άνω των 250 MWh/έτος είναι εφοδιασμένα με συστήματα αυτοματισμού και ελέγχου κτιρίου. Τα συστήματα αυτά είναι σε θέση να υποστηρίζουν:
            
            
               α)τη συνεχή παρακολούθηση, ανάλυση και προσαρμογή της ενεργειακής χρήσης·
            
            
               β)τη συγκριτική αξιολόγηση της ενεργειακής απόδοσης του κτιρίου, τον εντοπισμό απωλειών στην αποδοτικότητα των τεχνικών συστημάτων του κτιρίου και την ενημέρωση του υπευθύνου των εγκαταστάσεων ή της τεχνικής διαχείρισης του κτιρίου σχετικά με τις δυνατότητες βελτίωσης της ενεργειακής απόδοσης· 
            
            
               γ)την επικοινωνία με συνδεδεμένα τεχνικά συστήματα κτιρίου και άλλες συσκευές εντός του κτιρίου, και τη διαλειτουργικότητα με τεχνικά συστήματα κτιρίου διαφορετικών ειδών ιδιοταγών τεχνολογιών, συσκευών και κατασκευαστών.
            
            
               3. Εναλλακτικά προς την παράγραφο 1, τα κράτη μέλη δύνανται να θεσπίζουν απαιτήσεις ώστε να διασφαλίζεται ότι τα οικιστικά κτίρια που διαθέτουν κεντρικά τεχνικά συστήματα κτιρίου σωρευτικής ωφέλιμης ονομαστικής ισχύος μεγαλύτερης των 100 kW είναι εφοδιασμένα: 
            
            
               α)με συνεχή ηλεκτρονική παρακολούθηση που μετρά την αποδοτικότητα των συστημάτων και ενημερώνει τους ιδιοκτήτες ή διαχειριστές του κτιρίου για τυχόν σημαντική μείωση ή για ανάγκη συντήρησης του συστήματος, και
            
            
               β)με αποτελεσματικές λειτουργίες ελέγχου για τη διασφάλιση βέλτιστης παραγωγής, διανομής και χρήσης ενέργειας.»·
            
            
               (8)Το άρθρο 15 τροποποιείται ως εξής: 
            
            
               α)
                     η παράγραφος 1 αντικαθίσταται από το ακόλουθο κείμενο:
            
            
               «1. Τα κράτη μέλη καθορίζουν τα αναγκαία μέτρα για την καθιέρωση τακτικής επιθεώρησης των προσβάσιμων τμημάτων συστημάτων κλιματισμού για μη οικιστικά κτίρια με συνολική κατανάλωση πρωτογενούς ενέργειας άνω των 250 MWh και για οικιστικά κτίρια που διαθέτουν κεντρικά τεχνικά συστήματα κτιρίου σωρευτικής ωφέλιμης ονομαστικής ισχύος μεγαλύτερης των 100 kW. Η επιθεώρηση περιλαμβάνει αξιολόγηση του βαθμού απόδοσης του συστήματος κλιματισμού και την εκτίμηση του μεγέθους του σε σύγκριση με τις ανάγκες ψύξης του κτιρίου. Η εκτίμηση του μεγέθους δεν χρειάζεται να επαναλαμβάνεται εφόσον δεν έχουν γίνει εν τω μεταξύ αλλαγές στο συγκεκριμένο σύστημα κλιματισμού ή όσον αφορά τις απαιτήσεις ψύξης του κτιρίου.»·
            
            
                β) οι παράγραφοι 2, 3, 4 και 5 διαγράφονται και αντικαθίστανται από το ακόλουθο κείμενο:
            
            
               «2. Εναλλακτικά προς την παράγραφο 1, τα κράτη μέλη δύνανται να θεσπίζουν απαιτήσεις ώστε να διασφαλίζεται ότι τα μη οικιστικά κτίρια με συνολική κατανάλωση πρωτογενούς ενέργειας άνω των 250 MWh/έτος είναι εφοδιασμένα με συστήματα αυτοματισμού και ελέγχου κτιρίου. Τα συστήματα αυτά είναι σε θέση να υποστηρίζουν:
            
         
         
            
               α)τη συνεχή παρακολούθηση, ανάλυση και προσαρμογή της ενεργειακής χρήσης·
            
            
               β)τη συγκριτική αξιολόγηση της ενεργειακής απόδοσης του κτιρίου, εντοπίζοντας ελλείμματα στην αποδοτικότητα των τεχνικών συστημάτων του κτιρίου και ενημερώνοντας τον υπεύθυνο των εγκαταστάσεων ή της τεχνικής διαχείρισης του κτιρίου σχετικά με τις δυνατότητες βελτίωσης της ενεργειακής απόδοσης· 
            
            
               γ)την επικοινωνία με συνδεδεμένα τεχνικά συστήματα κτιρίου και άλλες συσκευές εντός του κτιρίου, και τη διαλειτουργικότητα με τεχνικά συστήματα κτιρίου διαφορετικών ειδών ιδιοταγών τεχνολογιών, συσκευών ή κατασκευαστών.
            
            
               3. Εναλλακτικά προς την παράγραφο 1, τα κράτη μέλη δύνανται να θεσπίζουν απαιτήσεις ώστε να διασφαλίζεται ότι τα οικιστικά κτίρια που διαθέτουν κεντρικά τεχνικά συστήματα κτιρίου σωρευτικής ωφέλιμης ονομαστικής ισχύος μεγαλύτερης των 100 kW είναι εφοδιασμένα: 
            
            
               α)με συνεχή ηλεκτρονική παρακολούθηση που μετρά την αποδοτικότητα των συστημάτων και ενημερώνει τους ιδιοκτήτες ή διαχειριστές του κτιρίου για τυχόν σημαντική μείωση ή για ανάγκη συντήρησης του συστήματος, και
            
            
               β)με αποτελεσματικές λειτουργίες ελέγχου για τη διασφάλιση βέλτιστης παραγωγής, διανομής και χρήσης ενέργειας.»·
            
            
               (9)Στο άρθρο 19, ο αριθμός «2017» αντικαθίσταται από τον «2028»·
            
            
               (10)Στο άρθρο 20 παράγραφος 2, το πρώτο εδάφιο αντικαθίσταται από το ακόλουθο κείμενο: 
            
            
               «Τα κράτη μέλη παρέχουν στους ιδιοκτήτες ή τους ενοικιαστές των κτιρίων πληροφορίες, ιδίως σχετικά με τα πιστοποιητικά ενεργειακής απόδοσης, τον σκοπό και τους στόχους τους, τους οικονομικά συμφέροντες τρόπους βελτίωσης της ενεργειακής απόδοσης των κτιρίων και, κατά περίπτωση, τα χρηματοδοτικά μέσα που διατίθενται για τη βελτίωση της ενεργειακής απόδοσης των κτιρίων.».
            
            
               (11)Το άρθρο 23 αντικαθίσταται από το ακόλουθο κείμενο: 
            
            
               «Άρθρο 23
            
            
               Άσκηση της εξουσιοδότησης
            
            
               1. Η εξουσία έκδοσης των κατ’ εξουσιοδότηση πράξεων που αναφέρονται στα άρθρα 5, 8 και 22 ανατίθεται στην Επιτροπή σύμφωνα με τις προϋποθέσεις του παρόντος άρθρου.
            
            
               2. Η εξουσία έκδοσης των κατ’ εξουσιοδότηση πράξεων που αναφέρονται στα άρθρα 5, 8 και 22 ανατίθεται στην Επιτροπή για αόριστο χρονικό διάστημα από [την ημερομηνία έναρξης ισχύος...].
            
            
               3. Η εξουσιοδότηση που αναφέρεται στα άρθρα 5, 8 και 22 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή από το Συμβούλιο. Η απόφαση ανάκλησης επιφέρει τη λήξη της εξουσιοδότησης που προσδιορίζεται στην εν λόγω απόφαση. Τίθεται σε ισχύ την επόμενη ημέρα από τη δημοσίευση της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν επηρεάζει την εγκυρότητα οποιωνδήποτε κατ’ εξουσιοδότηση πράξεων που βρίσκονται ήδη σε ισχύ.
            
            
               4. Πριν από την έκδοση κατ’ εξουσιοδότηση πράξης, η Επιτροπή διαβουλεύεται με εμπειρογνώμονες οι οποίοι ορίζονται από κάθε κράτος μέλος σύμφωνα με τις αρχές που καθορίζονται στη διοργανική συμφωνία για τη βελτίωση της νομοθεσίας της 13ης Απριλίου 2016
                  18
               .
            
            
               5. Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και το Συμβούλιο.
            
            
               6. H κατ’ εξουσιοδότηση πράξη που εκδίδεται σύμφωνα με τα άρθρα 5, 8 και 22 τίθεται σε ισχύ μόνο εφόσον δεν προβληθεί αντίρρηση από το Ευρωπαϊκό Κοινοβούλιο ή από το Συμβούλιο, εντός προθεσμίας δύο μηνών από την κοινοποίηση της εν λόγω πράξης στο Ευρωπαϊκό Κοινοβούλιο και το Συμβούλιο ή εάν, πριν από τη λήξη της περιόδου αυτής, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν πρόκειται να προβάλουν αντιρρήσεις. Η εν λόγω προθεσμία επιτρέπεται να παραταθεί κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου.»
            
            
               (12)Τα άρθρα 24 και 25 απαλείφονται·
            
            
               (13)Τα παραρτήματα τροποποιούνται σύμφωνα με το παράρτημα της παρούσας οδηγίας.
            
         
         
            
               Άρθρο 2
            
            
               Με την εξαίρεση του τελευταίου εδαφίου, οι διατάξεις του άρθρου 4 της οδηγίας 2012/27/ΕΕ για την ενεργειακή απόδοση
                  19
                διαγράφονται.
            
            
               Άρθρο 3
            
            
               1.Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο την/στις XXXX [να προστεθεί η ημερομηνία που αντιστοιχεί σε 12 μήνες από την ημερομηνία έναρξης ισχύος]. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 4
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
            
            
               Η παρούσα οδηγία απευθύνεται στα κράτη μέλη.
            
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο/Η Πρόεδρος
                        Ο/Η Πρόεδρος
               
            
         
         
            
                  
                     (1)
                  Energy Renovation: The Trump Card for the New Start for Europe, 2015, JRC.
               
               
                  
                     (2)
                  ΕΕ L 153 της 18.6.2010, σ. 13. 
               
               
                  
                     (3)
                  Δημόσια διαβούλευση για την αξιολόγηση της ΟΕΑΚ - Τελική συνοπτική έκθεση, 2015, Ευρωπαϊκή Επιτροπή (συντάχθηκε από τον Ecofys)
                  
                     https://ec.europa.eu/energy/sites/ener/files/documents/MJ-02-15-954-EN-N.pdf
                  
                   
               
               
                  
                     (4)
                  Εφαρμογή των οδηγιών για την ενεργειακή απόδοση των κτιρίων, 2016, Συντονισμένη Δράση βάσει της ΟΕΑΚ
               
               
                  
                     (5)
                  Ορθές πρακτικές στον τομέα της ενεργειακής απόδοσης, SWD(2016) 404.
               
               
                  
                     (6)
                  http://ec.europa.eu/smart-regulation/impact/ia_carried_out/cia_2016_en.htm#ener
               
               
                  
                     (7)
                  ΕΕ L 307 της 28.10.2014, σ. 1.
               
               
                  
                     (8)
                  ΕΕ C της , σ. .
               
               
                  
                     (9)
                  ΕΕ C της , σ. .
               
               
                  
                     (10)
                  EUCO 169/14, CO EUR 13, CONCL 5, Βρυξέλλες 24 Οκτωβρίου 2014.
               
               
                  
                     (11)
                  Οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (ΕΕ L 153 της 18.6.2010, σ. 13).
               
               
                  
                     (12)
                  Ανακοίνωση σχετικά με τον Ενεργειακό χάρτη πορείας για το 2050, (COM(2011) 885 final).
               
               
                  
                     (13)
                  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).
               
               
                  
                     (14)
                  COM(2016) 51 final
               
               
                  
                     (15)
                  ΕΕ C 369 της 17.12.2011, σ. 14.
               
               
                  
                     (16)
                  ΕΕ L 315 της 14.11.2012, σ. 13.
               
               
                  
                     (17)
                  ΕΕ L 307 της 28.10.2014, σ. 1
               
               
                  
                     (18)
                  ΕΕ L 123 της 12.5.2016, σ. 1
               
               
                  
                     (19)
                  ΕΕ L 315 της 14.11.2012, σ. 13.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2016
            COM(2016) 765 final
            ΠΑΡΑΡΤΗΜΑ
            της
            πρότασης ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥγια την τροποποίηση της οδηγίας 2010/31/ΕΕ για την ενεργειακή απόδοση των κτιρίων
            {SWD(2016) 408 final}{SWD(2016) 409 final}{SWD(2016) 414 final}{SWD(2016) 415 final}
            
               
         
         
            
               ΠΑΡΑΡΤΗΜΑ
            
            
               Τα παραρτήματα της οδηγίας τροποποιούνται ως εξής:
            
            
               1.Το παράρτημα I τροποποιείται ως εξής:
            
            
               α)το σημείο 1 αντικαθίσταται από το ακόλουθο κείμενο: 
            
            
               «1.
                     Η ενεργειακή απόδοση κτιρίου αντικατοπτρίζει την τυπική του χρήση ενέργειας για θέρμανση, ψύξη, ζεστό νερό χρήσης, αερισμό και φωτισμό.
            
            
               Η ενεργειακή απόδοση κτιρίου εκφράζεται με αριθμητικό δείκτη για τη χρήση πρωτογενούς ενέργειας σε kWh/(m².y), εναρμονισμένο με σκοπό τόσο την πιστοποίηση της ενεργειακής απόδοσης όσο και τη συμμόρφωση με τις ελάχιστες απαιτήσεις ενεργειακής απόδοσης. Η ενεργειακή απόδοση και η μεθοδολογία που εφαρμόζεται για τον προσδιορισμό της είναι διαφανείς και ανοιχτές στην καινοτομία. 
            
            
               Τα κράτη μέλη περιγράφουν τις οικείες εθνικές μεθόδους υπολογισμού σύμφωνα με το πλαίσιο για εθνικά παραρτήματα των σχετικών ευρωπαϊκών προτύπων που έχουν εκπονηθεί βάσει της εντολής M/480, η οποία δόθηκε από την Ευρωπαϊκή Επιτροπή στην Ευρωπαϊκή Επιτροπή Τυποποίησης (CEN).»· 
            
            
               β)το σημείο 2 αντικαθίσταται από το ακόλουθο κείμενο: 
            
            
               «2.
                     Υπολογίζονται οι ενεργειακές ανάγκες για θέρμανση χώρου, ψύξη χώρου, ζεστό νερό χρήσης και επαρκή εξαερισμό ώστε να διασφαλίζονται τα ελάχιστα επίπεδα υγιεινής και άνεσης που ορίζονται από τα κράτη μέλη. 
            
            
               Ο υπολογισμός της πρωτογενούς ενέργειας βασίζεται σε συντελεστές πρωτογενούς ενέργειας ανά φορέα ενέργειας, που επιτρέπεται να βασίζονται στους εθνικούς ή περιφερειακούς ετήσιους σταθμισμένους μέσους όρους ή σε πιο συγκεκριμένες πληροφορίες που διατίθενται για μεμονωμένο σύστημα τηλεθέρμανσης ή τηλεψύξης. 
            
            
               Με τους συντελεστές πρωτογενούς ενέργειας αφαιρείται το μερίδιο της ενέργειας από ανανεώσιμες πηγές των ενεργειακών φορέων, ώστε με τους υπολογισμούς να εξομοιώνονται: α) η ενέργεια από ανανεώσιμη πηγή που παράγεται επιτόπου (δηλαδή πριν από τον μεμονωμένο μετρητή, που δεν καταλογίζεται ως παρεχόμενη), και β) η ενέργεια από ανανεώσιμες πηγές που παρέχεται μέσω του ενεργειακού φορέα.»·
            
            
               γ)στο σημείο 4, η εισαγωγική πρόταση αντικαθίσταται από το ακόλουθο κείμενο:
            
            
               «4.
                     Η θετική επίδραση των κατωτέρω παραγόντων λαμβάνεται υπόψη:»·
            
            
               2.Το παράρτημα II τροποποιείται ως εξής:
            
            
               α)το σημείο 1 πρώτο εδάφιο αντικαθίσταται από το ακόλουθο κείμενο:
            
            
               «1. Οι αρμόδιες αρχές ή οι φορείς στους οποίους οι αρμόδιες αρχές έχουν εκχωρήσει την ευθύνη της εφαρμογής του ανεξάρτητου συστήματος ελέγχου πραγματοποιούν τυχαία δειγματοληψία από όλα τα πιστοποιητικά ενεργειακής απόδοσης που έχουν εκδοθεί κάθε χρόνο και τα επαληθεύουν. Το δείγμα είναι επαρκούς μεγέθους ώστε να εξασφαλίζονται στατιστικώς σημαντικά αποτελέσματα όσον αφορά την συμμόρφωση.»·
            
            
               β)προστίθεται το σημείο 3:
            
            
               «3. Όταν προστίθενται πληροφορίες σε βάση δεδομένων, παρέχεται στις εθνικές αρχές η δυνατότητα ταυτοποίησης του συντάκτη της προσθήκης, για σκοπούς παρακολούθησης και επαλήθευσης.».